دەترسی بە زۆرەملێ بدرێی بە شوو یان ژنبهێنێ؟ | dinarattigheter\nئەگەر مرۆڤ فشار بهێنرێتە سەری تا بێ خواستی خۆی هاوسەریی بكا، بۆ نموونە لێی بدرێ یان هەڕەشە لێی بكرێ یان زۆر لێی بكرێ یان دەرگا لەسەری دابخرێ و لە دۆخێكی تەنگاویە، دەبێ مرۆڤ تەلەفۆن بكا بۆ ژمارە تەلەفۆن 112. ئهگەر دۆخەكە تەنگاوی نەبوو، مرۆڤ دەبێ تەلەفۆن بكا بۆ ژمارە 14 114 تا پێوەندیبكا بە پۆلیسەوە.\nسڵ مەكە لە داواكردنی یارمەتیی\nئەگەر مرۆڤ لە درەوەی وڵاتە، مرۆڤ تەلەفۆندەكا بۆ ژمارە 00 14 114 77 46+. مرۆڤ دەتوانێتیش پێوەندیى بكا بە خزمەتگوزاریی كۆمەڵایەتیی شارەوانێكە. كاتێ خزمەتگوزاریی كۆمەڵایەتییەكە داخراوە بە شەوان و لە ڕۆژە پشووەكاندا، مرۆڤ دەتوانێ پێوەندیى بكا به كێشكی كۆمەڵایەتییەوە. مرۆڤ دەتوانێ ژمارەی تەلەفۆنی خزمەتگوزاریی كۆمەڵایەتیی و كێشكی كۆمەڵایەتیی بدۆزێتەوە لە ماڵپەڕی شارەوانیی یان لە ڕێگای ژمارە تەلەفۆنی زانیاریی، بۆ نموونە 118 118 یان 100 118.\nئەگەر تۆ نادڵنیای، تەلەفۆنبكە بۆ كێشكێ\nئەگەر مرۆڤ ناخوازێ بڕوا بۆ پۆلیس یان بۆ خزمەتگوزاریی كۆمەڵایەتیی، یەكسەر دەتوانێ پێوەندیی بكا بە ڕێكخراوێكی دڵخوازانەوە یان دامودەستگایەكی كێشكەوە، كە خاوەن ئەوزموونە لە كاركردن لەگەڵ ئەو لاوانه كە مەترسیان هەیە بە زۆر بكرێنە هاوسەر. دامودەستگا هەیە بۆ كچان و كوڕان و كەسانی ترانس. مرۆڤ دەتوانێ ئیمێل بنێرێ یان تەلەفۆنبكا یان سەردانی ڕێكخراوەكە بكا. پێویست ناكا مرۆڤ ناوی خۆی بێژێ یان باسی ئەوە بكا لە كوێ دەژێ ئەگەر مرۆڤ نەخوازێ. ڕێكخراوێكی دڵخوازانە دەتوانێ یارمەتیى كەسێ بدا و ڕوونی ئەوە بكاتەوە كە مرۆڤ چ مافێكی هەیە و پۆلیس و خزمەتگوزاریی كۆمەڵایەتیی چی دەتوانن بكەن تا یارمەتیى یەكێ بدەن. هەروەها ئەوان دەتوانن لەگەڵيدا بڕۆن بۆ لای پۆلیس یان خزمەتگوزاریی كۆمەڵایەتیی.\nداوای ئامۆژگاریی بكە لە هاوڕێ و لە خوێندنگا\nهەروەها مرۆڤ دەتوانێ قسەبكا لەگەڵ یەكێك كە بڕوای پێی هەیە و داوای ئامۆژگاری و كۆمەك و یارمەتیى لێی بكا تا پێوەندیى تر بكا ئەگەر پێویستی كرد. لەوانەیە ئەم كەسە مامۆستایەك، هاوڕێیەك، دایك، باوك، ڕاوێژكارێكی كۆمەڵایەتیی خوێندنگاكە یان كارمەندێ لە پێشوازیگایەكی لاوان بێ. ئەگەر توانرا، مرۆڤ دەتوانێ هەوڵبدا قسەبكا لەگەڵ دایكوباوكیدا یان خزمانی و باسی ڕەوشی خۆی بكا و هەوڵبدا قایلیان بكا هاوسرێكە بوەستنن.\nدەتوانی زۆرتر بخوێنیتەوە لە لاپەڕەی میری لە پرسیار و وەڵامدا لە بارەی هاوسەريی زۆرەملێ. لاپەڕەكە بە هەموو زمانەكان هەیە.\nتێبینی: ليرەدا دوگمەی پەشۆكان نیە بۆ بەپەلە دەرچوون لە ناو لاپەڕەكە.\nهەروەها دەتوانی داوای نامیلكەی زانیاریی “ئایە دەتوانم هاوسەرییەتی بكەم لەگەڵ ئەو كەسە خۆم دەخوازم؟” بكەی كە بە خۆڕاییە و نووسراوە بە گەلێك زمان. بكەوە شوێن لینكی: ئایە دەتوانم هاوسەریی بكەم لەگەڵ ئەو كەسە خۆم دەخوازم؟\nتێبینی: فایەلێكی پ د ف (pdf-fil) دەكرێتەوە. لێرەدا دوگمەی پەشۆكان نیە بۆ بەپەلە دەرچوون لە ناو لاپەڕەكە/فایەلەكە.


ماڵمان له دێ بوو. هه‌ڕه‌تی داب و نه‌ریتی دزێوی ژن به ژنه . ئه‌و شێوازه ناحه‌زه کارێکی کردبوو لاوه‌کان به چاوی که‌ره‌سه‌یه‌ک بڕواننه ئافره‌تان . وای کردبوو هه‌ر کوڕێک خوشکی هه‌بوایه ، هه‌ستی به‌وه ده‌کرد ئه‌و ئافره‌ته بۆیه له‌و ماڵه‌یه ، بۆ براکه‌ی به ژن بچێ . مافی ئه‌وه‌ی نیه که‌سێک بۆ خۆی به‌دی بکا . ته‌نیا ده‌بوو که‌سێکی پێ باش بێ که کاکی حه‌ز له خوشکه‌که‌ی ده‌کا و ده‌یهه‌وێ بیخوازێ . ئه‌ویش ته‌نیا بۆ ئه‌وه‌ی سبه‌ی ڕؤژێ ببێته باربه‌ها و بچێته ماڵه بابی براژنی . کورتی ببڕینه‌وه ؛ له پێناو دڵی کاکی دا ببێته قوربانی . ژیانی دوایی ئه‌و کچه چی ده‌بێ ؟! هه‌ر خودا ده‌زانێ . خۆشبه‌ختانه ، ئێستا ئاستی زانیاری کۆمه‌ڵگا ، ئه‌و دابه چه‌وت و ناله‌باره‌ی بۆ هه‌میشه سڕیوه‌ته‌وه و ئاسه‌واریشی له نێو خه‌ڵکدا نه‌هێشۆته‌وه.\nحه‌زم له کچێک ده‌کرد هه‌ر دووسێ ماڵ له یه‌کتر دوور بووین . هاتووچۆمان به‌سه‌ر ماڵی ئه‌وان دابوو . ئه‌وه‌ش ببووه هۆکار براکانی کچه له من دڕدۆنگ بن . سه‌روڕوویان ده‌گه‌ڵم خۆش نه‌بوو . یا به ناقایلی جوابی سڵاویان ده‌دامه‌وه ، یا هه‌ر لووتیان لێ باده‌دام . مه‌گه‌ر تێم هه‌ڵه‌نگووتبایه‌ن ، ده‌نا قسه‌یان ده‌گه‌ڵ نه‌ده‌کردم . ئه‌منیش ئه‌و باروودۆخه‌م پێ ناخۆش بوو . به ناچار ڕێی هامووشۆم به ده‌رگای ئه‌واندا خسته شوێنێکی دیکه و گۆڕیم . ئێواران ده‌چوومه نێو چناره‌کانی لێواری چۆمی . کاتێک ده‌هات بۆ ئاوهێنان و قاپ و که‌وچک شۆردن ، یه‌کترمان ده‌دیت . زۆر جاران که ده‌گه‌ڵ ده‌سته خوشکه‌کانی ده‌هات ، ته‌نیا ده‌مانتوانی به چاولێک کردنێک ، یا به برۆ هه‌ڵته‌کاندنێک هه‌ستی خۆمان بۆ یه‌کتر ده‌رببڕین.\nئێواره‌یه‌ک ده‌گه‌ڵ دوو ده‌سته‌خوشکی هات بۆ سه‌ر چۆمی . له‌چاو ڕۆژانی پێشوو زۆر جیاواز بوو . ڕوخساری ڕه‌ش داگیرابوو . له دووره‌وه هه‌ست به ناڕه‌حه‌تیی ده‌کرا . هه‌ر وه‌مزانی ناساغه . هاتم به‌ره‌و قه‌راغی ڕێگاکه ، هه‌تا بتوانم چاکتر بیبینم . جاران ئه‌گه‌ر که‌سێکی ده‌گه‌ڵ ببوایه ، ببڕای له‌فزی ده‌له‌فزم گه‌ڕابا . به‌ڵام ئه‌و جاره ، به بێ شه‌رم و حوزووری له ده‌سته خۆشکه‌کانی ، به لێوبه‌بارییه‌وه داوای لێکردم شه‌وێ بچمه حه‌وشه‌ی ماڵیان . ده‌یهه‌ویست پرس و ڕایێکی زۆر گرینگم پێ بکا . چاوه‌ڕوانیی ئه‌و هه‌ڵوێسته‌م لێی نه‌بوو . بۆ چه‌ند ساتێک هه‌ر تێی ڕامام . کوتی : " بۆ حه‌په‌ساوی ؟ " کوتم : " چ قه‌وماوه ئاوا بێ ترس وه‌قسه هاتووی ؟ " کوتی : " براکانم له حه‌یفی تۆ به ژنم ده‌ده‌ن . ده‌بێ ئه‌وشۆ قسه‌ی ئاخرت لێ بزانم . قه‌راره میوانمان بێ . " ئاوی ده‌چاوان گه‌ڕا . ڕووی وه‌رگێڕا و ڕۆیی بۆ سه‌ر چۆمی.\nهێزی ئه‌ژنۆم نه‌ما . نه‌متوانی بۆ لای ماڵێ بچمه‌وه . چوومه‌وه نێو چناره‌کان . له سه‌ر بنه‌دارێک دانیشتم . ده‌تگوت خه‌ون ده‌بینم . بێ ئه‌وه‌ی خۆم بمهه‌وێ ، فرمێسکم ده‌هاته خوار . نازانم چه‌نده له‌وێ بووم . تازه وه‌بیرم هاته‌وه لێم نه‌پرسی له کوێ ده‌بێ بیبینم ؟ به په‌له گه‌ڕامه‌وه سه‌ر ڕێیه . ئه‌ویش ده‌گه‌ڵ ده‌سته‌خوشکه‌کانی ، ده‌گه‌ڕاوه بچێته‌وه بۆ ماڵێ . به ئاشکرا خه‌مباری منی له ڕوخسارم دا ده‌دیت . به‌ر له‌وه‌ی شتێک بڵێم ئه‌و کوتی : " به سه‌ربانی هۆڵێدا وه‌ره . نه‌ردیوانه‌که به دیواره‌وه ده‌نێم ." کوتم : " ئه‌دی ئه‌و دێڵه دڕه‌تان ؟ " برۆی هه‌ڵته‌کاند یانی لێی مه‌ترسێ و ئیتر ڕۆیشت.\nئه‌ستێره ته‌ک و تووک ده‌دره‌وشانه‌وه  .نه چوومه‌وه ماڵێ . باشتره بڵێم نه‌مده‌توانی به‌ره‌و ماڵ بچمه‌وه . هه‌نگاوه‌کانم بۆ لای کۆڵانه چۆڵه‌کانیان ده‌کێشام . بیرم ئاڵۆز و له خه‌یاڵاتی خۆمدا نوقم ببووم . پێم خۆش نه‌بوو چاوم به که‌س بکه‌وێ . وه‌ک گه‌ڵا دارێکی بکه‌وێته نێو جۆگه‌له‌ی ئاوه‌وه ، بێ ئه‌وه‌ی بزانم بۆ کوێ ده‌چم کۆڵانه‌کانم ده‌پێوا . نه‌مده‌زانی له چی ده‌گه‌ڕێم . به‌ڵام ده‌مزانی له شتێک ڕاده‌که‌م . له ڕاستی ؛ له‌و ڕاستییه هه‌ڵده‌هاتم که تازه سه‌ره‌تای خۆ وه‌ده‌ر خستنی بوو . به نێوێکی نامۆ و نێوه‌رۆکێکی دڵ ته‌زێن . چیرۆکی دابڕان .. ئه‌و کاته‌ی خۆشی و خه‌ونه‌کانی ژیانت لێ ده‌تارێنن . ئه‌و کاته‌ی هیچ ده‌ره‌تانێکت نیه و توانایی به‌ره‌نگار بوونه‌وه‌ی هه‌ل ومه‌رجی ناله‌بار له خۆت دا نابینی.\nزۆری نه‌مابوو بۆ ئه‌و کاته‌ی دیاری کرابوو یه‌کتر بدینین ؛ بۆ ئه‌و کاته‌ی ڕۆژانی پێشوو به هه‌ستێکی زۆر خۆش و دڵه کوته‌ی پڕ له تامه‌زرۆیی یه‌کتر دیتن ، تێده‌په‌ڕین . ئێستا هه‌ر ئه‌و ڕواڵه‌ته‌ی جارانی هه‌بوو ، به‌ڵام پڕاوپڕ له تاڵاوی نامۆیی . ترسان له سبه‌ینه‌ی دابڕان . بۆ ساتێک که سه‌رم هه‌ڵێنا ، دیتم له قوونه‌بانی هۆڵه‌که‌یانم . بۆ وڵات تاقی کردنه‌وه له جێی خۆم وێستام . چاوم به ده‌وری خۆمدا گێڕا که‌س دیار نه‌بوو . وه‌سه‌رکه‌وتمه سه‌ر سه‌ربانی . که‌مێک له گوێسوانه‌ی نیزیک بوومه‌وه . حه‌وشه‌یێکی چۆڵ وتاریک و بێ ده‌نگ ؛ به‌ڵام وه‌تاغه‌که‌یان هه‌ر جمه‌ی ده‌هات له میوان . چه‌ند خوله‌کێک خۆم حه‌شاردا هه‌میسان چاوم له نێو حه‌وشه‌که کرده‌وه . دیتم هاتۆته ده‌رێ و چاو له من ده‌گێڕێ . خۆم پێنیشان دا . ئاماژه‌ی به نه‌ردیوانه‌که و گۆشه‌ی حه‌سارێ کرد . ڕانه‌وه‌ستا هه‌تا ده‌چمه حه‌وشه . چووه‌وه ژوورێ و که‌مێک خۆی به نان و چێشته‌وه خافڵاند.\nزۆر به ئه‌سپایی له نه‌ردیوانه‌که چوومه خوارێ . دوای سێ چوار پلیکان ، هه‌ستم ڕاگرت که‌س نه‌یزانی به‌رده‌وام بووم له چوونه خواره‌وه . پێیه‌کم گه‌یشته عه‌رزی و لاقێکم هه‌ر له‌سه‌ر پلیکانی ئاخر بوو .له نه‌کاو له بن لاداری نه‌ردیوانه‌که ، حه‌په‌ی دێڵه شین زراوی بردم . هێنده نیزیک وه‌ڕی وه‌مزانی پڕیدا نێفه‌کی پاتۆڵه‌که‌م . واترسام سه‌ره‌نگرێ بووم . نه‌متوانی وه‌سه‌رکه‌ومه‌وه سه‌ربان . قووله‌ی سه‌گ و چی بوو و کێ بووی خانه خوێ ، ده‌گه‌ڵ سه‌ر گه‌ردانی من تێکه‌ڵ بوون . به هانکه‌هانک خۆم ده ده‌رگایه‌ک هاویشت . دڵم وه‌ک گونی هه‌للاجی لێی ده‌دا . گوێم له لێدانی ده‌بوو . دوای هاتنه ده‌ری براکانی هه‌میسان وڵات بێده‌نگ بۆوه . برای کچه نه‌یانده‌ویست میوانه‌کان دڕدۆنگ بن . بۆیه زۆر به بێ هه‌ست ده‌گه‌ڕان . هه‌تا به‌ر له‌و شه‌وه ته‌واوی کون و کاژێڕی ئه‌و ماڵه‌م ده‌زانی ؛ به‌ڵام ئێستا وا ترسابووم ، چووبوومه ژوورێک بۆ چه‌ند ساتێک نه‌مده‌زانی کوێیه . ژووره‌که زۆر تاریک بوو . به ده‌سته‌کوته بۆم ده‌رکه‌وت هاتوومه کادێنێ . ده‌لاقه‌ی هه‌ڵاتنی بۆ کۆڵانه‌که هه‌بوو ، به‌ڵام هه‌تا لێواری ده‌لاقه‌که‌ی پڕکرابوو له‌کا.\nله حه‌وشه براکان له کچه‌یان پرسی : " کێ بوو ؟ چی لێهات ؟ " به‌ڵام کچه وه‌ڵامی پێ نه‌ده‌دراوه . ئه‌وانیش شکیان که‌وته سه‌ر من . ده‌ستیان کرد به وڵات پشکنین . سه‌ره‌تا ، چوونه هۆڵێ ، دوایی ته‌ویله‌ی وڵاغه‌کان گه‌ڕان . ئه‌و مه‌ودایه چه‌ند خوله‌کێکی خایه‌ند . له‌و ده‌فه‌ته‌دا به ته‌واوی هێز و تواناییه‌کی که هه‌مبوو ، به چنگه‌پڕکه به سه‌ر کایه‌که‌دا خۆم ده‌کێشا سه‌رێ ، هه‌تا بتوانم له ده‌لاقه‌ی کادێنێ بچمه ده‌ر و خۆم ده‌رباز که‌م ؛ که‌چی ده‌خزیمه‌وه به‌ر ده‌رگای ژووره‌که . پشکنینی هه‌موو ماله‌که‌یان ته‌واو کرد به‌ره‌و کادێن ده‌هاتن . بۆ ته‌قه‌لای ئاخر وام وه‌زاقی خۆم دا ، ده‌ستم له لیواری ده‌لاقه‌که گیر بوو . خۆم هاویشته کۆڵانێ ؛ زانیان که‌سێک هه‌ڵات به‌ڵام نه گه‌یشتنێ بمگرن و نه زانیان کێ بوو . گوێم لێبوو به یه‌کتریان ده‌کوت: "به‌و لایدا خۆی بگه‌یێنێ." به هه‌ڵاتن خۆم ده‌ماڵی خۆمان هاویشته‌وه.\nژنێکیان له جیرانه‌کان به بیانووی حاجه‌ت وه‌رگرتن نارده ماڵمان . هه‌تا بۆیان ڕوون کاته‌وه ئه‌من له کوێم و ئاخۆ ئه‌و هه‌ڵاتووه ئه‌من بووم ؟ کاتێک که ژنه وه‌ژوور که‌وت ، ئه‌من خۆم ده‌خه‌و کردبوو . به ده‌نگی ژنه هه‌ستام و چاوم هه‌ڵگڵۆفی . ژنه ڕاستی هاتنی بۆ ماڵمان به من گوت . به‌ڵام به دیتنی من له خه‌ودا ، هه‌ڵخه‌ڵه‌تا و ڕۆیشت . دوای حه‌وتوویه‌ک کچه به ژن درا و وه‌رزی دابڕانمان هه‌تا ئێستا که هه‌ردووکمان نه‌وه‌مان هه‌یه هه‌ر به‌رده‌وامه . ناسۆڕی ئه‌و ژینه نابه دڵییه ، هه‌ر ساڕیژ نه‌بۆته‌وه . له هه‌موو بیره‌وه‌رییه‌کانماندا جارێک ته‌شه‌نا ده‌کا.


ڕووبەری کۆی ئەندامانی ڕێکخراوەکە دەگاتە ٢٩،٩٥٨،٠٥٠ کم٢، کە دەکاتە نزیکەی چارەکێکی ڕووبەری وشکانی جیهان و لە هەموو کیشوەرەکانیش ئەندامی هەیە. و ژمارەی دانیشتوانیشیان دەگاتە ٢.٣٢٨ ملیار کەس، نزیکەی سێ یەکی ژمارەی دانیشتوانی جیهان. لە ساڵی ٢٠١٤ کۆمۆنوێلت بودجەکەی گەیشتە ١٠.٤٥ تریلیۆن دۆلار.\nدەستەواژەی "the Commonwealth of Nations" دەگەڕێتەوە بۆ ١٨٨٤، کاتێک لۆرد ڕۆسبێری لە سەردانێکی ئوسترالیا لە ١٨٨٤ وتبووی کە بە تێپەڕبوونی کات ژمارەیەک لە کۆلۆنییەکانی ئیمپراتۆریەتیی بەریتانیا سەربەخۆیی بەدەستدێنن. و گوتیشی کە ئەو وڵاتانە تەنیا سود و بەرژەوەندیی پێکیان دەبەستێتەوە. لەسەرەتادا ڕێگەنەدەدرا وڵاتانی ئەندام سیستەمی کۆماری پەیڕەوبکەن، و ئێرلەنداش کاتێک کە لە ١٨ ی نیسانی ١٩٤٩ بووە کۆماری، بە شێوەیەکی ڕاستەخۆ لە ڕێکخراوەکە دەرکرا. بەڵام دواتر ئەو ڕێگرییە لادراو ئێستا ٣٢ ئەندامی ڕیکخراوەکە کۆماریین.\nبەپێی بەیاننامەی لەندەن، شاژن ئیلیزابێتی دووەمی بریتانیا سەرۆکی کۆمۆنوێلتە، ئەوەش بە یاسا چەسپاوە لەو وڵاتانەی کە ئیلیزابێتی دووەمیان وەکو شاژن قەبوڵ کردووە. بەڵام کە شاژن کۆچی دوایی دەکات،مەرج نییە جێنشینەکەی ڕاستەوخۆ ببێتە سەرۆکی کۆمۆنوێلتیش.\nئەرکی ئەوەیە کە چاوپێکەوتن و کۆبوونەوەکان ڕێکبخات. یارمەتی پەرەپێدانی ڕامیاریی دەدات و ئامۆژگاری ڕامیاریش پێشکەش دەکات. و هەروەها نوێنەرایەتی کۆمۆنوێلتیش دەکات لە کۆڕی گشتی نەتەوە یەکگرتووەکان وەکو چاودێر. و یارمەتی تەکنیکیش پێشکەش بە حکومەتەکان دەکات بۆ یارمەتی دانییان لە پەرەپێدانی باری کۆمەڵایەتی و ئابووری وڵاتەکانیان.\nلەسەرەتادا مەرجی چوونە ناو ڕێکخراوەکە ئەوەبوو کە دەبوو ئەو وڵاتە پێشتر بەشێکبووبێ لە ئیمپڕاتۆرییەتی بریتانیا، بەڵام دوواتر ئەو مەرجە لادرا و لەبری ئەوە دەبێت ئەندامەکان ڕێز لە پرینسپڵەکانی ئاشتی، ئازادی، مافی مرۆڤ، یەکسانی و بازرگانی ئازاد بگرن و هەروەها شاژن بە سەرۆکی کۆمۆنوێلت بزانن و زمانی ئینگلیزیش وەکو زمانی فەرمی ڕێکخراوەکە قبووڵبکەن. و هەروەها دەبێ ڕێزی ڕای گشتی وڵاتەکانیان بگرن لە چوونە ناو ڕیکخراوەکە. و ئەندامە نوێکان دەبێ پەیوەندییەکی ڕاستەوخۆیان هەبێت لەگەڵ ئەندامێکی ناو ڕێکخراوەکە.\nکۆمۆنوێلت ٥٣ دەوڵەتی لەخۆگرتووە، کە دابەشبوونە بەسەر ٦ کیشوەردا. ئەندامەکانی ژمارەی دانیشتوانی تێکڕایان دەگاتە ٢.١ ملیار کەس، کە نزیکەی دەکاتە سێ یەکی ژمارەی دانیشتووانی جیهان. هیندستان (١.٢٦ ملیار کەس) گەورەترین وڵاتی ئەندامە بەپێی ژمارەی دانیشتووان، دواتریش هەر یەک لە پاکستان (١٨٠ ملیۆن)، نێجیریا (١٧٠ ملیۆن)، بەنگلادیش (١٥٦ ملیۆن)، شانشینی یەکگرتوو (٦٣ ملیۆن) و باشووری ئەفریقا (٥٢ ملیۆن) دێن. توڤالوش بچووکترین ئەندامە، کە ژمارەی دانیشتووانی نزیکەی ١٠،٠٠٠ کەسە.\nڕووبەری وشکانی وڵاتانی کۆمۆنوێلت دەگاتە ٣١،٥٠٠،٠٠٠ کم٢، یاخود %٢١ ی تەواوی ڕووبەری وشکانی جیهان. سێ گەورەترین وڵاتی کۆمۆنوێلت بەپێی ڕووبەر کەنەدا (٩،٩٨٤،٦٧٠ کم٢)، ئوستڕالیا (٧،٦١٧،٩٣٠ کم٢) و هیندستانن(٣،٢٨٧،٢٦٣ کم٢). و ئەندامانی ڕێکخراوەکە بودجەی ساڵانەیان زۆرترە لە ٩ تریلیۆن دۆلار، کە %٧٨ ی ئەو بودجەیە هی چوار گەورەترین ئابوورین: شانشینی یەکگرتوو (٢.٩٥ تریلیۆن دۆلار)، هیندستان (٢.٠٥ تریلیۆن دۆلار)، کەنەدا (١.٧٩ تریلیۆن دۆلار) و ئۆستڕالیا (١.٤٤ تریلیۆن دۆلار).\nلە ساڵانی ڕابردوو کۆمۆنوێلت چەندین ئەندامی خۆی هەڵبەساردووە "لە ئەنجومەنی کۆمۆنوێلت" بەهۆی "سەرپێچی گەورە یان بەردەوام"ی پڕینسپڵەکانی ئەو ڕێکخراوە. ئەندامە هەڵپەسێردراوەکان نوێنەریان نابێت لە کۆبوونەوەی سەرکردە و وەزیرەکانی کۆمۆنوێلت، بەڵام هەر بە ئەندامی دەمێننەوە و ئەندامێتی لەدەست نادەن. لە ئێستادا هیچ ئەندامێکی هەڵپەسێردراو لە ڕیکخراوەکە نییە.\nزۆر لە گەلانی کۆمۆنوێلت چەند وەزشێکی لێکچوو دەکەن کە مۆرکی "بریتانی"یان پێوەیە. وەکو تۆپی پێ، کریکێت، ڕەگبی، نێتبۆڵ. و چەند پاڵەوانییەتیەکی دۆستانەش هەیە بۆ ئەو یارییانە لە نێوان گەلانی کۆمۆنوێلت. جگە لەوانە، چەندین پاڵەوانییەتی هەیە بۆ یارییەکانی دیکەش.\nوەرگیراو لە «https://ckb.wikipedia.org/w/index.php?title=گەلانی_کۆمۆنوێلت&oldid=906314»


شارەوانی سلێمانی: دارسنەوبەرەکان بسووتێن یان نا ئەو ناوچەیە ناکرێتە پرۆژە – کوردی – RojNews.News\n19/09/2020 - 2:02:03 pm\nجێگری سەرۆکی شارەوانی سلێمانی ڕەتیدەکاتەوە لە چەند ڕۆژی ڕابردوودا ئاگر لە دار سنەوبەرەکانی ڕێگای ڕاپەڕین-تاسڵوجە کەوتبێتەوە و دەڵێت، کە ئەو ئاگرە “سێ مانگ پێش ئێستا کەوتووەتەوە”، دەشڵێت: دار سنەوبەرەکان بسووتێن یان نا ئەو ناوچەیە ناکرێتە پرۆژە.\nنیوەڕۆی ئەمڕۆ سەرۆکایەتیی شارەوانیی سلێمانی کۆنگرەیەکی ڕۆژنامەنووسیی لەبارەی سووتانی دارسنەوبەرەکانی ڕێگای ڕاپەڕین – تاسڵوجە ئەنجامدا و تێیدا ڕوونکردنەوەی لەبارەی سووتان و وشکبوونی ئەو دارانەوە دا.\nئاکۆ عەلی، جێگری سەرۆکی شارەوانی سلێمانی ئاماژەی بەوەکرد: دار سنەوبەرەکانی ڕێگای تاسڵوجە مانگی شەشی ئەمساڵ سووتاوە نەک لەم چەند ڕۆژەدا، هەروەها ئەو گردەی لەسەر ڕێگای بەکرەجۆ سووتا ئەوەش مانگی حەوت سووتاوە، واتا لەم ڕۆژانەدا هیچ ئاگرێک لەو ناوچانە نەکەوتووەتەوە.\nجێگری سەرۆکی شارەوانی سلێمانی ئەوەشی خستەڕوو: ئەو دار سنەوبەرانە دەکەونە ناو جەزرە وەسەتییەکانی شەقامی سەرەکیی ڕاپەڕین-تاسڵوجە، شەقامێکی ٢٠ مەتریی خەدەمییش هەیە لە پشت دارەکانەوە هەیە، لەدوای ئەوە سنووری پرۆژەکان دەستپێدەکەن، واتا ئەو دارانە ناکەونە شوێنی پرۆژەوە.\nئاکۆ عەلی وتیشی: دار سنەوبەرەکان بسووتێن یان نا ئەو ناوچەیە ناکرێتە پرۆژە.\nهەر لە کۆنگرە ڕۆژنامەنووسییەکەدا، هاوکار زاهیر، بەڕێوبەری شارەوانی ڕاپەڕین ڕەتیکردەوە، کە هیچ “دەستێک لەپشت سووتانی دارەکانەوە هەبێت” و وتی: بەهیچ شێوەیەک ئەو شوێنە بۆ پرۆژە بەکارنەهاتووە و بەکاریش نایەت.


راستی و درووستی ئەم سێ وێنەیە\nلەگەڵ هەر رووداو و کارەسات و پێشهاتێکدا ژمارەیەک وێنە و ڤیدیۆی پەیوەست بەو رووداوانە لە تۆڕە کۆمەڵایەتیەکان و میدیاکان بڵاودەبنەوە.\nبەداخەوە زۆرجار بە ئەنقەست یان بەهۆی نەزانینەوە یان بۆ مەبەستی دیکە، ژمارەیەک وێنە و ڤیدیۆی رووداوی رابردوو بڵاودەکرێنەوە، کە سەرباری بەهەڵەدابردن و چەواشەکاری هاوڵاتیان زۆرجار رۆژنامەنووسان و میدیاکانیش دەکەونە ئەو هەڵەیە و بەبێ بەدواداچوون بڵاویاندەکەنەوە.\nلە رابردوودا نموونە زۆرە و ناچمەوە سەری ئەوەی ئێستا هەیە لە دوو رۆژی رابردوودا لەسەر خۆپیشاندانەکانی ئێران سێ وێنەی کاریگەر و سەرنجڕاکێش زۆرترین جار لە تۆڕە کۆمەڵایەتییەکان بڵاوکرانەوە و بەشێکی بەرچاویش لە رۆژنامەنووسەکان بەبێ ئەوەی بەدواداچوون بۆ ئەسڵی وێنەکان بکەن بڵاویان کردوونەتەوە.\nهەرچەندە بەشداری ئافرەتی ئێرانی لە خۆپیشاندانەکان زۆر فراوانە و ئازایانە هاتوونەتە مەیدان، بەڵام گرتەکان و ساتی چرکاندنیان و کەسایەتییەکان و جوڵە و لۆکەیشن و جل و بەرگەکانی دوو وێنەیان گومان درووستدەکەن و وێنەیەکیشیان زۆر بەناوبانگە.\nبۆ راستی و درووستیان لە ئینتەرنێت گەڕام و گەیشتم بەو ئەنجامەی کە هیچ یەک لەو سێ وێنەیە پەیوەندیان بە خۆپیشاندانەکانی ئێستای ئێرانەوە نییە.\nوێنەی یەکەم/ ئەم وێنەیە خۆپیشاندانەکانی ساڵی 2011 ی میسرە لە مەیدانی ئازادی ژمارەیەک پۆلیس بە شێوەیەکی نامرۆڤانە لە ئافرەتێک دەدەن.\nوێنەکە لە جیهاندا بەناوبانگە و کاردانەوەی زۆری بەدوای خۆیدا هێنا، کە بەشێک لە میدیاکان بە هۆکاری زیادبوونی توڕەیی خەڵکی دەزانن بۆ رووخاندنی رژێمەکەی موبارەک. خاوەنداری وێنەکە دەگەڕێتەوە بۆ ئاژانسی رۆیتەرز.\nوێنەی دووەم/ وێنەیەکی هونەری هونەرمەندی ئێرانی (مستەفا هروی)ە لە لەژێر ناوی (سێڵفی دوای ڕێکەوتن) کە لە ساڵی 2015 لە هۆڵندا وێنەکەی گرتووە.\nوێنەی سێیەم / ئەم وێنەیە یەکێکە لە دیمەنەکانی فیلمی (تەوقی ئاڵتونی)ی دەرهێنەری ئێرانی ئەبو قاسم تالبی کە لەساڵی 2012 بەرهەم هاتووە و باس لە رووداو و خۆپیشاندانی هەڵبژاردنی ساڵی 2009 ی ئێران دەکات.\nدواجار داواکارم لە هەموو هاوڕێیانم لەم تۆڕەکۆمەڵایەتییە، بەتایبەت لە هەموو رۆژنامەنووسان و کەناڵەکانی راگەیاندیش تکایە بەدواداچوونی وورد بۆ وێنە و ڤیدیۆ و زانیارییەکان بکەن، بۆ ئەوەی وەرگر بەهەڵەدا نەبرێت.\nبەراستی ناکرێت لەبەر کۆمێنت و لایک، وێنەی ڕووداو و کارەسات و بۆنەکانی ڕابردوو لەبری ئەوانەی ئێستا بڵاوبکرێنەوە، یان هەرچیتان بەرچاوکەوت بەبێ بەدواداچوون بڵاویبکەنەوە، چوونکە بەو کارە ڕاستگۆی و تواناکانتان دەکەونە ژێر پرسیارەوە.\nبێگومان هەندێک جاریش پەلە پەل و هەڵە دەکرێت،\nگرنگە دوای زانین و ووردبینی هەڵەکە ڕاست بکرێتەوە.\nدەخوازم ئەم چەند دێڕەم کاریگەری هەبێت لە کەمکردنەوەی ئەو هەواڵ و وێنە و ڤیدیۆ ناڕاستانەی بڵاودەکرێنەوە.


لە ١٩٩٤ ەوە\nئاسۆ حەمید 06/02/2021 - 09:44 وتار\n١٩٩٤ ، بۆ هەرێم ، ساڵی دەسەڵاتی چەک بوو ، یەکگرتوو ، وەک یەکەمین حیزبی ئیسلامی مەدەنی ، هاتە مەیدان . لە ژینگەیەکی ئاوادا ، بۆ حیزبێکی ئاوا ، دەبوو خاڵی هێز بدۆزرێتەوە ، تا بتوانێت بەرگەی ئەو دۆخە بگرێت . باشترین خاڵی هێزی حیزبی مەدەنی ، قەڵەم و میدیایە ، چون حیزبی مەدەنی ، بە هێزی لۆژیک ، موخاتەبەی عەقڵی گشتیی جەماوەر دەکات .\nخەباتی مەدەنی ، لەئەوێ رۆژدا ، لە دوو رەهەندی ئاینی و نەتەوەییەوە ، دروشمێکی نامۆی نا مەفهوم ؛ هاوکات کردارێکی مەترسیداری بێ ئامان بوو.\nیەکەم : رەهەندی نەتەوەیی چەکداری .\nبە حوکمی کۆمەڵێک فاکتەری مێژوویی ، بزافی چەپخوازی ، زاڵ بوو بەسەر هزری گشتی کۆمەڵگای کوردستانیدا ، ئەو واقیعە ، خەباتی سیاسی و رۆشنبیری و فەرهەنگی ، گرتبۆوە . لە کۆی گشتیدا ، بزافێکی چەپخوازی چەکداری نەتەویی ، بەرهەم هێنابوو.\nهەر ئەو بزافە ، بەو هێزە چەکداری و مەعریفییەی کە هەیبوو ، مێژووی خۆی ، بە شەڕ و خوێنی ناوخۆیی ، سور کردبوو . هەر ئەو ئاسەوارە خوێناوییە ، لە ١٩٩٤ دا ، زۆر قورستر وترسناکتر و خوێناوی تر ، ئامادەیی هەبوو.\nدووەم : رەهەندی ئاینی .\nلە ژێر کاریگەری رەهەندی یەکەمدا ، ئاین ، وەک هێزی رەهای رۆحی و مەعریفی و شۆڕشکێڕی و ئیسڵاح خوازی ، کز و نامۆ و پەراوێز خراو بوو . ئەوەیش کە لە رۆحی بەرەنگاری ئیسلامیدا ، مابوو . هەوڵی تێکشانی دەدرا .\nلەو دۆخەدا ، راگەیاندنی حزبێکی ئیسلامی مەدەنی ، لە راستیدا ، راگەیاندنی جەنگی مان و نەمان بوو، لەگەڵ هێزی سەپێنراوی ئەو دوو رەهەندەدا .\nهێزێکی ئاوا، لە ناو فەوزای چەک و چەکداریدا ، بۆ ئەو رۆژگارە ، گەورەترین شۆڕشی مەدەنی ئیسڵاح خوازی ، پێکەوەگرێدراوی ئاینی و نەتەوەیی بوو .\nبە واتایەکی تر ، یەکگرتوو ، بە هێمنی و پشوو درێژیی ئیسلام خوازی و نیشتیمان پەروەری ، ئەو دوو رەهەندەی تێکەڵ کرد و ، وەک یەک رەهەندی سیاسی و نەتەوەی و نیشتیمانی ؛ لە ستراتیژێکی مەدەنی و ئیسڵاح خوازیدا ، کردیە داینەمۆی جوڵەیەکی نوێی حیزبی سیاسی کوردستانی .\nهەر ئەو ستراتیژەی یەکگرتوو ، دواتر ، بوو بە ستراتیژی هەموو حیزبە کوردستانییەکان و ، مەکتەبی عەسکەری حیزبەکانیان هەڵوەشاندەوە . هەر ئەو ستراتیژەی یەکگرتووە ، کە لە ١٩٩٤ ەوە ، داوای دورخستنەوەی چەک و چەکدار دەکات ، لە ململانێی سیاسی نێوان حیزبەکان و ، داوا دەکات ، حکومەت دەزگایەکی مەدەنی بێ ؛ بە سوپایەکی یەکگرتوی نیشتیمانیەوە ، کە لەدەرەوەی هەژمونی حیزبەکان ، کاری دەزگایی خۆی بکات . نەک دەزگایەک بێ ، بە دوو هێزی چەکداری و ، دوو ئاسایشی ، جیاوازەوە .\nئەمێستاش ، هەر ئەو ستراتیژەیە ، کە هەموو حیزبەکانی موعارەزە و ، رێکخراوەکانی کۆمەڵگەی مەدەنی و ، ناوەندی رۆشنبیری و ئەکادیمی ، شێلگیرانە ، داوای دەکەن . هەرئەو ستراتیژەی یەکگرتووە کە لە ١٩٩٤ ەوە ، لە پاڵ ئەرکی تری مەدەنی و سیاسی ؛ حیزبی کردە ، دەزگایکەی خێرخوازی و ، لە سەرتاسەری هەرێمدا ، دەستی سەوزی فریاگوزاری بوو ، بۆ شار و لادێ .\nئێستاش ، هەمووان ، پیادەی هەمان ستراتیژ دەکەن .\nکورت و کرمانجی ، یەکگرتوو ، گەر هیچی نەکردبێ ، ئەوەندەی بەسە ، داهێنەر و سەرمەشقی ، خەباتی مەدەنییە. خەباتی جیاکردنەوەی خوێنی کورد ، لە ملاملانێی سیاسی نێوان حیزبەکان.


هه‌نگاو » ٣ لە باشترین فرەیمۆركی پی اچ پی بۆ سالی ٢٠١٧\nماڵه‌وه ٣ لە باشترین فرەیمۆركی پی اچ پی بۆ سالی ٢٠١٧\nهاوپۆل: PHP & MySQL ئاب 19, 2017 41 بینین لێدوان\nفرەیمۆرك یان پرۆگراموچکە چیە؟\nسەرەتا دەمەوێ لە وە دەست پێ بکەم کە فرەیمۆرک یان پرۆگراموچکە چیە؟ فرەیمۆرکی پی اچ پی پلاتفۆرمێکە کە رێگەمان پێدەدات بۆ دروستکردن و گەشەپێدانی پرۆگرامەکانی وێب (web applications). یان بەشێوەیەکی تر هەیکەلێکی ئامادەکراوە کە کاتێکی زۆرمان بۆ دەگێرێتەوە بە دووبارەنەکردنەوەی هەمان کۆد کە پێویستیمان پێیە بۆ هەر پرۆژەیەک کە دەمانەوێت دروستی بکەین! کە واتە ئەگەر فرەیمۆرك نەبێت دروستکردنی پرۆگرامەکانی وێب یان دروستکردنی وێبسایتیش ئاسان نابێت، کۆدە سەرەتاییەکان دووبارە دەبێتەوە ئەمەش کاتێکی زۆری دەوێت.\nباشترین فرەیمۆرکی پی اچ پی:\nفرەیمۆرکی پی اچ پی نوێ نیە بەڵام یەکێك لە فرەیمۆرکە هەرە نوێیەکان لاراڤێلە کە توانی لە ماوەیەکی زۆر کەمدا پێشەنگی لە فرەیمۆرکەکانی دیکە وەربگرێت.\nمن خۆم ئەم فرەیمۆرکە بەکاردەهێنم زۆر لێی رازیم چونکە بەکارهێنانی زۆر ئاسانە وە زۆر بەشێوەیەکی پێشکەوتوانە دروستکراوە، وە بەردەوام نوێ دەکرێتوە، بە دلنیاییەوە هەرنوێکردنەوەیەك شتی نوێ و باشتری لەگەلە کە یارمەتی مان دەدات لە دروستکردنی پرۆژەکانماندا.\nئەم چارتەی خوارەوە بەناوبانگی و بەربلاوی فرەیمۆرکەکە پیشان دەدات لە لایەن بەکارهێنەران:\nیەكێكی تر لە فرەیمۆرکە بەناوبانگەکانی زمانی پی اچ پی کۆداگنیتەرە، کە بە شێوەی MVC کاردەکات واتە بەشێوەیەك کاردەکات کە بەشی دیزاین جیا بکاتەوە لە بەشی کۆد وە لۆجیکی پرۆگرامەکە.\n٣- Symfony 2\nسیمفونی بە MVC دەناسرێتەوە لەکاتێکا فرەیمۆرکەکانی دی هەولدەدەن رەچاوی بکەن، ئەم فرەیمۆرکە وادەکات کە کۆدەکان زۆر بەرێك و پێکی بنوسرێن وە ئاسانکاری دەکات بۆ دۆزینەوەی هەلەکان لەکۆدەکانت.\nلەکۆتایدا دەمەوێت بلێم کە زۆرێك لە فرەیمۆرکەکانی دی هەن کە نەم توانی باسی هەموویان بکەم، وە هەلبژاردنی هەریەك لە فرەیمۆرکەکان دەتوانێت یارمەتی دەرێکی باش بێت بۆ توو بەلام دەگەرێتەوە سەر خوت و سەلیقەکەت کە کامیان هەلدەبژێریت.\nپی اچ پی ، فرەیمۆرکی پی اچ پی ، لاراوێل،php frameworks\nگەشەپێدەری وێب، من زیاتر لە بەشی دواوەی وێب کاردەکەم، زمانی پی اچ پی بەکاردێنم و ئیش لەسەر فرەیمورکی Laravel دەکەم، لەکاتە بەتالەکانم هەولدەدەم بابەتی بەسوود پێشکەشتان بکەم!


نۆبەرەی مەرگم دیت، دوومین کتێبی دڵشاد کاوانی چاپ و بڵاو دەکرێتەوە - قەڵەم\nتاریخ ایجاد در جمعه, 11 تیر 1400 14:19\nفکر و مەعریفە، کوشتن و خوێنڕشتن، گرفتە کۆمەڵایەتییەکان و هەژاری، ئازار و جەرمەسەرییەکانی کۆمەڵگا و دۆزی نەتەوایەتی و گەڕان بەدوای شوناسی کوردی، ناوەڕۆکی سەرەکی سەرجەم چیڕۆکەکانی ناو کتێبەکەن. زۆربەی چیڕۆکەکان پێشووتر لە گۆڤار و ڕۆژنامەکان بڵاوکراونەتەوە و بەشێکیان وەرگێڕدراونەتە سەر زمانی فارسی.\n"نۆبەرەی مەرگم دیت، دوومین کتێبی دڵشاد کاوانی چاپ و بڵاو دەکرێتەوە"\nکتێبی (نۆبەرەی مەرگم دیت) براوەی خەڵاتی یەکەمی چیڕۆکی فیستیڤاڵی ماڵی کتێب. وەک دووەمین کتێبی چاپکراوی چیڕۆکنووس و ڕۆماننووس دڵشاد کاوانی، لەلایەن دەزگای ڕۆشنبیری ماڵی کتێب چاپ و بڵاو دەکرێتەوە، لە ماوەیەکی نزیک دا لە کەرنەڤاڵێکی تایبەتی ئەدەبی دا لە هەولێر دەکەوێتە بەردیدی خوێنەرانی. (نۆبەرەی مەرگم دیت) لە بیست و سێ کورتە چیڕۆک پێکهاتووە. کە خۆی لە (١١٧) لاپەڕە دەبینێتەوە. لە لایەن شۆڕش غەفوری دیزاینی بەرگ و ناوەڕۆکی بۆکراوە. لە ساڵی ٢٠١٩ کتێبەکە خەڵاتی یەکەمی چیڕۆکی فیستیڤاڵی ماڵی کتێبی لە هەولێر بەدەست هێنا. سەرجەم چێڕۆکەکانی نێو کتێبەکە، بە شێوە و تەکنیکی جیاوازەوە نووسراون. زۆربەی چیڕۆکەکانی نێو کتێبەکە براوەی یەکەم و باشترینی خەڵاتە ئەدەبییەکانی کوردستانن، لەوانە چیڕۆکی پیاوێکی ڕووت، تارای بووکی ئاشتی، دوانزەهەزارەمین بیرەوەری دوورترین شەوی دونیا، ئیمپڕاتۆریای ژن، نۆبەرەی مەرگم دیت. دڵشاد کاوانی نووسەری کتێبەکە ڕایگەیاند: کە (نۆبەرەی مەرگم دیت) کۆکراوەی سەرجەم چیڕۆکەکانی بەرهەمی ژیانی ئەدەبییەتی و ئەزموونی نووسینی پێش ڕۆمانی بە ڕێگاوەیە، کە لە ناوەندە ئەدەبییەکانی ناوچەکە و خوێنەرانی پێشوازییەکی باشی لێکرا.\nفکر و مەعریفە، کوشتن و خوێنڕشتن، گرفتە کۆمەڵایەتییەکان و هەژاری، ئازار و جەرمەسەرییەکانی کۆمەڵگا و دۆزی نەتەوایەتی و گەڕان بەدوای شوناسی کوردی، ناوەڕۆکی سەرەکی سەرجەم چیڕۆکەکانی ناو کتێبەکەن. زۆربەی چیڕۆکەکان پێشووتر لە گۆڤار و ڕۆژنامەکان بڵاوکراونەتەوە و بەشێکیان وەرگێڕدراونەتە سەر زمانی فارسی. کتێبی (نۆبەرەی مەرگم دیت) لە ساڵی ٢٠٢٠ لەلایەن دەزگای ڕۆشنبیری ماڵی کتێب چاپکراوە و بەڵام بە هۆی گرفتی دارایی و نەخۆشی کۆڕۆناوە و وەستانی چاڵاکییەکانی دەزگاکە، پڕۆژەی کتێبەکە دواکەوت و لە ساڵی (٢٠٢١) بۆ یەکەم جار کتێبەکە بە دیزاین و بەرگێکی جوانەوە دەکەوێتە بەردەستی خوێنەران.


Diplomatic Magazine | دیپلۆماتیك، ووردەكاری گیانلەدەستدانی چوار گەنجەكەی مەریوان ئاشكرا دەكات\nئایا رووداوێكی رێكەوت بووە یان پلان بۆدانراو ؟\nئاگرەكە چۆن كەوتەوە.؟\nبە وتەی هاوڵاتیانی شاری مەریوان، زۆربەی كات دارستان و پوش و پەڵاشی ناوچەكانی نزیك شارەكە لە لایەن دەسەڵاتدارانەوە ئاگریان تێ بەردەدرێت كە دەبێتە هۆی زیانگەیاندن بە دارو درەخت و لەناوچوونی گیانلەبەرانی ناوچەكە.\nئەو كێوەی ئاگرەكەی لێ كەوتەوە\nهاوڵاتیانی مەریوان هەروەك چۆن گومانیان هەیە لە كەوتنەوەی ئاگرەكان لە ناوچەكەیان، گومانیشیان هەیە لە سوتان و گیان لە دەستدانی ژینگەپارێزەكان و پێیانوایە ئەو چوار گەنجە نەسوتاون بەڵكو لەرێگەی تەقەمەنی یاخود بۆردومانەوە كوژراون.\nهەر ئەم هۆكاری زۆری ئاگركەوتنەوەیە رەنگە پاڵنەرێكی سەرەكی بووبێت كە ئەنجوومەنێك بەناوی ((ئەنجومەنی سەوزی چیای مەریوان)) پێكهێنرابێت تاكو بەرگری بكەن لە ژینگەی ناوچەكە، و ئەم گەنجانەش ببنە ئەندام تیایدا.\nكۆتا ئاگر كە لە رۆژی شەممە (25/8/2018) لە سنوری نێوان مەریوان و پێنجوێن كەوتەوە، تەنها نەبووە هۆی سوتانی دارودرەخت لە ناوچەكەدا بەڵكو سوتان و شەهیدبوونی چوار لاوی كوردی ژینگە پارێزی بەدوای خۆیدا هێنا،دواتر گومان لە رووداوەكە وایكرد هەزاران كەس برژێتە سەر شەقەمەكانی مەریوان.\nهاوڵاتیانی مەریوان گومان لەچی دەكەن؟\nسیناریۆكان زۆرن كە لەنێو بازارو كوچە و كۆڵانەكانی شاردا رووداوەكەی پێ دەخوێننەوە، حەسرەت هەڵدەكێشن بۆ چوار گەنجی شارەكەیان كە خەمخۆری ژینگە بوون بەتایبەت ناوی شەریف باجور پێش ناوەكانی دیكە دێت بە هۆی ئەو چالاكیە مەدەنیانەی كە لە ماوەی رابردوودا ئەنجامی داون.\nشەریف باجوور، لەكاتی كوژانەوەی یەكێكی دیكە لە ئاگرەكان\nلەگەڵ هەڵگیرسانی ئاگرەكە، تەقەمەنی دانراوە وەك تەڵەیەك بۆ ئەم گەنجانە بەتایبەت شەریف باجور تاكو لەكاتی رۆیشتنیان بۆ شوێنەكە بتەقێتەوە پیایانداو گیان لەدەست بدەن.\nسیناریۆكان چین ؟\nشەریف باجوەر، ئۆمید كۆنەپۆشی، محەمەد پەژوهی و ڕەحمەت حەكیمی‌نیا، ئەو چوار گەنجەن لە رووداوەكەدا گیانیان لەدەستدا، بەڵام گیانلەدەستدانەكەیان گوماناوی بوو بۆیە ئەم سیناریۆیانەی خوارەوە بووەتە ویردی سەر زمانی هاونیشتمانیانی مەریوان، ئەوانیش:\nیەكەم: دەسەڵاتدارانی ناوچەكە بۆردومانی چیاكەیان كردووە تاكو ئاگرێكی بەهێز بكەوێتەوە و ئەو گەنجانەش بە سەرپەرشتی شەریف باجور بۆ كوژانەوەی ئاگرەكە بچنە شوێنەكە و بسوتێن، چونكە هەموو ئاگرێك كە كەوتۆتەوە ئەم گەنجانە خۆیان گەیاندووەتە شوێنەكە بە مەبەستی پاراستنی ژینگە.\nدووەم: لەگەڵ هەڵگیرسانی ئاگرەكە، تەقەمەنی دانراوە وەك تەڵەیەك بۆ ئەم گەنجانە بەتایبەت شەریف باجور تاكو لەكاتی رۆیشتنیان بۆ شوێنەكە بتەقێتەوە پیایانداو گیان لەدەست بدەن.\nسێیەم: دوای ئەوە ئاگرەكە هەڵگیرساوە ئەم گەنجانەش بەرەو ئاگرەكە رۆشتوون، لەوێ بۆردومانكرابن و كوژرابن.\nبەڵگەی هاوڵاتیان و هاورێكانی شەریف باجور چییە.؟\nهاورێكانی شەریف باجور بەڵگە بۆ سیناریۆكانیان دەهێننەوە بەوەی شەریف باجور هاورێكانی چەندین جار لە لایەن هێزە ئەمنییەكانەوە هەرەشەیان لێكراوە و دەست بەسەر كراون و داوایان لێكراوە چالاكی مەدەنی نەكەن بەڵام ئەمان هەر بەردەوام بوون.\nدەسەڵات پێی وابووە شەریف باجوور و هاورێكانی لە ژێر پەردەی ژینگەدۆستیدا كاری سیاسیان كردووە.\nباس لەوەش دەكەن كە هاورێكانیان بەتایبەت شەریف باجور زۆر جێگەی ئامانجی هێزە ئەمنییەكان بووە چونكە كەسێكی چالاك و دیار بووە، بۆیە كاتێك باجور لە چالاكییەكی مەدەنیشدا بەرێ دەكەوێـت بۆ سەلاسی باوەجان تا نارازیبوونی خۆی دەربرێت بۆ ئەو چەند بێچوە سەگەی كە ئازاردراون و كوژراون، هێزە ئەمنییەكان لەرێگەدا رێی لێ دەگرن و هەرەشەی لێ دەكەن.\nئاماژە بەوەش دەكرێت، دەسەڵات پێی وابووە شەریف باجور و هاورێكانی لە ژێر پەردەی ژینگەدۆستیدا كاری سیاسیان كردووە.\nشەریف باجور ساڵی 1971 لە مەریوان لەدایك بووە و خاوەنی هاوسەرە بەڵام منداڵی نییە، لای خەڵكی كەسایەتییەكی خۆشەویست و دیار بووە.\nساتی بەرێكردنی تەرمی شەریف باجوورو هاورێكانی لە مەریوان\nتەنانەت لەكاتی بەرێكردنی تەرمەكان بۆ گۆرستان توندوتیژی كەوتە نێوان هاوڵاتیانی مەدەنی و هێزە ئەمنییەكان، چونكە دروشمی بەرێكەرانی شەریف باجوور هاورێكانی زۆر توند بوو.\nهەزاران كەس بۆ هاتنە سەرشەقام ؟\nرۆژێ دوای رووداوەكە شەقامەكانی مەریوان خرۆشان، كە تەنها هاوڵاتیانی مەریوانی نەبوون هاتنە سەر شەقام بۆ بەرێكردنی تەرمی هاورێكانیان بەڵكو لە شارەكانی سنەو سەقزو بۆكان و كرماشان و سەلاسی باوەجان و چەند شوێنێكی دیكەشەوە خۆیان گەیاندبوویە تەرمەكان و بەدەنگی بەرز هاواریان دەكرد و دروشمی "شەهید نامرێ" و"كێوەكان بێ تۆ هەتیون" شاری داپۆشی بوو.\nهاورێكانی شەریف باجور لە ئەنجوومەنی چیای سەوزی مەریوان هاوشان لەگەڵ رێپێوانەكەی شار، لە بەیاننامەیەكی توندا نیگەرانی خۆیان دەربری و گوتیان:\n"تاریكپەرەستان و دوژمنانی ژینگە و ئاوەدانی هیچ ڕێگایەك نەماوە نەیگرنە بەر بۆ كاولكاری و خاپوركردنی ئەم نیشتمانە و بنەڕەتەكانی مرۆڤایەتییان كردوەتە ئامانج، بێ ئاگا لەوەی كە سروشتی ژیانەوەی ئەم دەڤەرە پڕاوپڕە لە سەرهەڵدانی قەقنەس ئاسا و لە هەمان ساتدا كە خەیاڵی خاویان نایگاتێ لە خۆڵەمێش گڕمان سەر هەڵدەداتەوە و كەڵەسوارانێكی تری وەك "شەریف" و "ئومێد" بەدی دێنێتەوە، نازانن ئێرە لانكەی قارەمانان و كەڵەسوارانە، مەكۆی هەڵقوڵینی هزر و هەڵوێستی شێرانەیە، ئەوان قەد بە خەیاڵیشیان نایەت كە تەرمی بەجێماوی ئەو دوو فەرماندەیەی بەرگری لە ژینگە تا چەندە گڕكانی دڵی ئاشقانی ژینگە و ژیان ئەبووژێتەوە و ڕووناكی ئەداتە ڕێگای پڕ لە شەرەفی ڕەوتی ماندوویی نەناسانەی خێڵی بەرگران. خۆڵەمێشی بەجێماویان ئەبێت بە سورمەی چاوی گلایەك و شەقەی هزریان باڵ ئەكێشێت بەسەر هەموو چەمكەكانی گەشەدا".\nشەریف باجوورو هاورێكانی لەیەك لە چالاكییەكانیاندا\nگیان لەدەستدانی ئەم چوار گەنجەی بەم شێوەی باسمانكرد، بەرای هەندێ لە هاوڵاتیان و دۆستانیان پێ دەچێت ببێتە سەرەتایەكی تورە و نیگەرانییەكی زۆر، لە زۆرێك لە شارو شارۆچكەكانی رۆژهەڵاتی كوردستان.


دوای هەڵبژاردنی هاوسەرۆكی یەكێتیی نیشتمانیی كوردستان، ئەندامێكی سەركردایەتی پارتی دیموكراتی كوردستان رایدەگەیەنێت كە حزبەكەی مامەڵە لەگەڵ یەكێتیدا دەكات.\nئەمڕۆ لاهور شێخ جەنگی و بافڵ تاڵەبانی لەلایەن ئەنجومەنی سەركردایەتی یەكێتییەوە وەك هاوسەرۆكی حزبەكە هەڵبژێردران كە وەك دوو نەیاری سەرەكی دیاری یەكیێتیی هەژمار دەكرێن.\nنوری حەمە عەلی ئەندامی سەركردایەتی پارتی سەبارەت بە هەڵوێستی پارتی لەسەر هەڵبژاردنی هاوسەرۆكی یەكێتی لە لێدوانێكیدا بۆ "دەنگوباس" ئەوەی خستەڕوو كە پارتی مامەڵە لەگەڵ ئەو واقیعەدا دەكات رایگەیاند "یەكێتی هەر یەكێتیە و ئەگەر تەفاهومیان لەگەڵ نەكرێت چۆن دەبێت".\nوتیشی "ئێمە (پارتی) لەگەڵ هەموو حزبێك مامەڵە دەكەین و رێزمان بۆیان هەیە".\nیەكێتی لە كۆتایی مانگی كانوونی دووەمی رابردوودا چوارەمین كۆنگرەی بەست، لەو كاتەشەوە تا ئێستا پارتی بە فەرمی پیرۆزبایی لە یەكێتی نەكردووە، بەڵام نێچیرڤان بارزانی وەك سەرۆكی هەرێمی كوردستان و مەسرور بارزانیش وەك سەرۆكی حكومەت پیرۆزبایی سەركەوتنی كۆنگرەی لە یەكیێتیی كرد.\nبەڵام نوری حەمە عەلی ئەندامی سەركردایەتی پارتی پێیوایە كە ناكرێت پیرۆزباییەكەی نێچیرڤان بارزانی و مەسرور بارزانی تەنیا وەك پۆستە فەرمییەكەیان لێكبدرێتەوە، بەڵكو دەكرێت وەك هەڵوێستی فەرمی پارتی بخوێندرێتەوە و لە درێژەی لێدوانەكەیدا بۆ "دەنگوباس" رایگەیاند "پارتی چۆن پیرۆزبایی لە یەكێتیی نەكردووە؟ سەرۆكی هەرێم جێگری سەرۆكی پارتییە و سەرۆكی حكومەتیش ئەندامی مەكتەبی سیاسییە".\nبەڵام ئەندامەكەی سەركردایەتی پارتی ئامادە نەبوو وەڵامی ئەو پرسیارە بداتەوە كە ئایا مەسعود بارزانی سەرۆكی پارتی پیرۆزبایی ئاڕاستەی هاوسەرۆكی یەكێتی دەكات یان نا.\nئەمڕۆش لەیەكەم لێدوانیان دوای هەڵبژاردنیان بۆ هاوسەرۆكایەتی یەكێتی، لاهور شێخ جەنگی و بافڵ تاڵەبانی رایانگەیاند یەكێتی دەكەنەوە بە یەكێتییەكەی مام جەلال.\nئەم دەستەواژەیەش لە ناو یەكێتییەكاندا وەك ئاماژەیەك بۆ گەڕاندنەوەی حزبەكە بۆ سەردەمی زێڕینی مام جەلال سكرتێری كۆچكردووی یەكێتی بەكاردەهێنرێت.


لوبنان و ئیسرائیل لەسەر سنووری نێوانیان ڕێكدەكەون\nدوای دەیان ساڵ لە جەنگ و ململانێ، ئیسرائیل و لوبنان لەسەر سنووری نێوانیان ڕێكدەكەون.\nڕێككەوتنەكە بە نێوەندگیریی ئەمریكا دەبێت، وەك نەبیهـ بەری، سەرۆكی پەرلەمانی لوبنان لە كۆنگرەیەكی ڕۆژنامەوانییدا ئاشكرایكرد. ناوبراو وتیشی، “ڕێككەوتنەكە كۆتایی نییە، بەڵكو چوارچێوەیەكە بۆ ڕێككەوتن، بۆ ئەو مەبەستەش دانوستاندن لە باشووری لوبنان دەستپێدەكەین و نەتەوەیەكگرتووەكان سەرپەرشتی دەكات، ئەمریكاش هەموو هەوڵێكی دەخاتەگەڕ بۆ ئەوەی بە زووترین كات لەگەڵ ئیسرائیل دا بگەین بە ڕێككەوتن.”\nبە گوێرەی زانیارییەكان، ئەو ڕێككەوتنە سەرەتاییەی لەنێوان ئەو دوو وڵاتەدا كراوە، زەمینەسازییە بۆ دیاریكردنی چوارچێوەی ڕێككەوتنی كۆتایی لەبارەی سنوورە ئاوییە هاوبەشەكانیانەوە.\nئیسرائیل و لوبنان كە هێشتا لە دۆخی جەنگی دژ بە یەكتردان، ماوەی دەیان ساڵە ململانێ دەكەن لەسەر سنوورە ئاوی و وشكانییەكانیان، بە تایبەت لە سێ ناوچەدا كە بە سەرەكیترین ناوچەكانی وزەی لوبنان ئەژماردەكرێن.\nلە ماوەی سێ چاره‌كه سەدەی ڕابردوودا، لوبنان و ئیسرائیل بە زنجیرەیەك جەنگدا تێپەڕیون، دوایینیان جەنگەكەی ساڵی 2006 بوو، كە لوبنان لەڕێگەی بۆردومانی فڕۆكە جەنگییەكانییەوە، زیانێكی زۆری بە لوبنان و بە تایبەتی بە بەیروت گەیاند.\nباڵیۆزخانەی ئەمریكا: لە بەغداد دەمێنینەوە و بەردەوام دەبین\nباڵیۆزخانەی ئەمریكا لە بەغداد ئاشكرایكرد لە كارەكانیان بەردەوام دەبن و لە بەغداد دەمێننەوە. لە تویتێكدا باڵیۆزخانەی ئەمریكا لە…\nلە كۆنگرەیەكی ڕۆژنامەوانی هاوبەشدا لەگەڵ هاوتا یۆنانییەكەی، وەزیری دەرەوەی عێراق سوپاسی یۆنانی كرد كە پێشوازی لە ژمارەیەكی زۆری…


👁 اێ بەخشە 80,509 گل سئرکریائە(دێینە)\n📅 07-10-2020 تاریخ ؤ پێش هەتێەل\n👁 اێ بەخشە 35,460 گل سئرکریائە(دێینە)\nرۆژهەڵاتی کوردستان - رەشید ناسرزادە چالاکی ژینگەپ [ فرەتر(ویشتر)... 👁] ✖ ✖ 6 1 ✔ 99% ✍ هـ.ب. 1-9-2020 12:10:47\n📅 08-10-2020 تاریخ ؤ پێش هەتێەل\n👁 اێ بەخشە 509 گل سئرکریائە(دێینە)\nباکووری کوردستان - شەڤین ئالاجا هاوسەرۆکی شارەوان [ فرەتر(ویشتر)... 👁] ✖ ✖ 13 2 ✔ 99% ✍ هـ.ب. 1-9-2020 12:10:47\n📅 09-10-2020 تاریخ ؤ پێش هەتێەل\n👁 اێ بەخشە 561 گل سئرکریائە(دێینە)\nرۆژهەڵاتی کوردستان - کۆڵبەرێکی کورد بە ناوی کەماڵ [ فرەتر(ویشتر)... 👁] ✖ ✖ 8 4 ✔ 99% ✍ هـ.ب. 1-9-2020 12:10:47\n📅 13-07-2020 تاریخ ؤ پێش هەتێەل\n👁 اێ بەخشە 134,583 گل سئرکریائە(دێینە)\nباکووری کوردستان - پۆلیسی دەوڵەتی تورک لە چوارچێو [ فرەتر(ویشتر)... 👁] ✖ ✖ 12 0 ✔ 99% ✍ هـ.ب. 1-6-2020 0:42:39\n📅 13-09-2020 تاریخ ؤ پێش هەتێەل\n👁 اێ بەخشە 420 گل سئرکریائە(دێینە)\nباکووری کوردستان - بە بڕیاری قەیومی شارەوانی شاری [ فرەتر(ویشتر)... 👁] ✖ ✖ 1 0 ✔ 99% ✍ هـ.ب. 2-8-2020 23:00:26\n📅 27-09-2020 تاریخ ؤ پێش هەتێەل\n👁 اێ بەخشە 13,097 گل سئرکریائە(دێینە)\nباکووری کوردستان - لەیلا گیوڤەن هاوسەرۆکی کەجەدە [ فرەتر(ویشتر)... 👁] ✖ ✖ 8 0 ✔ 99% ✍ هـ.ب. 2-8-2020 23:00:26\n📅 28-09-2020 تاریخ ؤ پێش هەتێەل\nباکووری کوردستان - ئومێد دەدە جێگری هاوسەرۆکانی ه [ فرەتر(ویشتر)... 👁] ✖ ✖ 14 1 ✔ 99% ✍ هـ.ب. 2-8-2020 23:00:26


کاریگەری تەکنەلۆژیا لەسەر کۆمەڵگا\nدروست بوونی مرۆڤ دەگەڕێتەوە بۆچەند سەدەیەکی کۆنەوە . بەڵام لەو سەردەمانەدا وەک دەست و قاچ بەستراوێک بوو. بەرامبەر بەئازارو بەربەستەکانی قورسی ژیانەوە. بەهۆی دواکەوتووی ژیان و پێش نەکەوتنی تەکنەلۆژیاوە مرۆڤ لەناو تەم و تەووژمی ژیانەوە دەژی . بەهۆی ئاستی پێش نەکەوتنی تەکنەلۆژیاوە . ژیان بۆمرۆڤ ببوو بە حەوزێکی ووشک. کەژیانی تێدا بکات ، چونکە دەستیان بەهەموو پێداویستەکان نەدەگەیشتن. بەهۆی ئاستی پێش کەوتنی ژیانەوە . هەر لەگەڵ قۆناغەکانی پێش کەوتنی ژیانەوە تەکنەلۆژیاش پێشکەوتنی بەخۆیەوە بینی .چەندین دەیە پێش ئێستا، زیانە مرۆییەکان بە هۆی کەمی یان نەبوونی تەکنەلۆژی و دەستڕانەگەیشتن بە پێویستییەکانی ژیان بوو. ئێستاش بەهۆی هەمان پێویستی و ئاسانکاری و تەکنەلۆژییەوە زیانە مرۆییەکان تەنگی بە مرۆڤایەتی هەڵچنیوە، چونکە بێ شک و گومانە لەگەڵ قۆناغەکانی گەشەسەندی تەکنەلۆژیا لەپاڵ هێنانی خۆشی و ئاسوودەیی بۆمرۆڤ کۆمەڵێک زیان و ناخۆشی لەگەڵ دروست بوە .\nبۆ نمونە پیسبوونی دەنگ، ژینگە، زیانە بیناییەکان، گوشاری دەروونی، لەناوچوونی ڕووح .....\nئەگەر باس لەیەکێک لە پێشکەوتنی تەکنەلۆژیابکەین . مرۆڤی ئەمڕۆ بە تەواوی و وەک پێویستییەکی ڕۆژانە خوی بە ئینتەرنێتەوە گرتووە. بوونی ئینتەرنێت لە هەموو کات و شوێنێکدا یەک لە پێویستییە هەنوکەییەکانە. ئامێری وایفای وەکو خوێنی دەمار لە هەموو شوێن و جێگەکی ماڵ و دەرەوە هەیە.\nلێرەدا پرسیارێک دێتە ئاراوە، ئایا هەموو ئەو شەپۆڵانە زیان و کاریگەرییان لەسەر بوونەوەران هەیە؟\nبێگومان، بەڵێ هەیەتی ئەوەتا بە پێی لێکۆڵینەوەکان و توێژینەوەکان بە تایبەت گرنگترین توێژینەوە لە ساڵی 1997 دەرخەری ئەو ڕاستیە کە بەڵێ زیانی تەندروستی زۆرە بە تایبەتر لەسەر گەشەی منداڵاندا بەشێوەیەکی گشتی توێژینەوە و لێکۆڵینەوەکان لە دوای ئەمەوە بەردەوامن کە سەرسوڕهێنەر و تۆقێنەرە بە شێوەییەکی گشتی شەپۆڵەکانی ئەلیکترۆموگناتیسی زیانەکانی ئێجگار زۆرن کە کاریگەری تەواوییان هەیە لەسەر ئەندامانی لەشی مرۆڤ.\nلە گرنگترین زیانەکانی شەپۆلی ئەلیکترۆموگناتیسی بریتیین لە:-\n1. تێکچوونی دەروونی بەشێک لەهەرزەکارەکان و سیستی و بێ هێز کردنی ئاستی بینین و بەفیڕۆ دانی کاتێک زۆر بەهۆی ئینتەرنێتەوە.\n2.کاریگەری نەرێنی لەسەر گەشەی منداڵ بەرکەوتنی تینی لەرەلەری شەپۆلی ڕادیۆیی و شەپۆلی وایفای و مۆبایل، کار لە گەشەی خانەکان دەکات. بە تایبەتی لە قۆناغی گەشەی کۆرپەلە.\n3.تێکچوونی ئاستی پەیوەنداریەتی لەنێوان خزم و کەس و کارەوە ، هەڵبەتە هۆکارێک بوە بۆ سیستی لاوازی و کەم کردنەوە ئەو پەیوەندەیە.\n4. کاریگەری نەرێنی لەسەر ڕەوشی کارکردی مێشک لەمەڕ لێکۆڵینەوە لە کاریگەری خراپی شەپۆلی وای فای لەسەر کارکردی مێشک. زانایانی دانیمارکی کاریگەری شەپۆلی (4G) یان دیاریکرد. بە لێکۆڵینەوەیەکی ورد بەهۆی (MRI:Magnetic Resonance Imaging)، دەرکەوت ئەو کەسانەی لە ژینگەیەکی بارگاوی بە شەپۆلی (4G) دان، کارکردنی بەشێک لە بەشەکانی مێشکیان سست بووە.\n5. سست کردنی ئاستی مێشک بەهۆی بەکارهێنانی تەکنەلۆژیا بەشێوەیەکی نا زانستیانە ، بەڕێژەیەکی زۆر بەتایبەتی لەکۆمەڵگای کوردیدا تەکنەلۆژیا بەشێوەیەی زانستەکەی خۆی بەکارنەیاتە ، مەبەستم لێی وەرگرتنی زانیارو سودە.\nلە کۆتاییدا بەپێویستی دەزانم کە بڵێم تەکنەلۆژیا دوو لایەنی هەیە، لایەنێکیان ڕۆڵی خراپە لەخۆی دەگرێت . جاهەر داهێنانێک بێت ، چونکە هەر شتێک لەواقیعی مرۆڤ دا بوونی هەیە دوو جەمسەر لەخۆی دەگرێت ، جەمسەرێک باشەو جەمسەرێکی خراپە . بەڵام گرنگ ئەوەیە مرۆڤ چۆن بتوانێت مامەڵە لەگەڵ جەمسەرەکان بکات و بەکاریان بهێنێت . تەکنەلۆژیاش بەدەر لەلایەنی خراپە چەندین لایەنی باشیشی لەخۆی گرتوە . بەڵام ئافەرین بۆ ئەوکەسەی بە باشی بە کاری دەهێنێت و خوێندنەوەیەکی ووردی بۆبەبەکارهێنانی کردوە . توانیویەتی هەم خودی خۆی و هەم دەوروبەری بەرەو ئاڕاستەیەکی باش ببات.\nڕەسوڵ هەمزاتۆف قسەیەکی جوانی هەیە دەڵێ:.\n((ئەگەر هەنگوین بکەوێتە دەست نەزان،ئەوەندەی لێ دەخوا نەخۆش دەکەوێ و تووشی زەرەر دەبێ.بەس ژەهری مـار بکەوێتە دەست زانا،دەرمانی لێ دروست دەکات))


ئەبێت 1/4ی هاوڵاتیانی هەرێم سزای 6 ساڵ زیندانییان بەسەر بدرێت – لڤین پرێس\nوەرگیراوە لە فەیسبوکی رێباز مەجید\nئەگەر ئەوانەی بڵاوکرانەوە بەڵگەی پێویست بن لەسەر ئەوەی ٥ کەس تاوانباربکرێن بە درووستکردنی گرووپی چەکداری و هەوڵی ئەنجامدانی کردەوەی تیرۆریستی، بە تەخمینی خۆم ئەبێت ١/٤ی هاوڵاتیانی هەرێمی کوردستان سزای ٦ ساڵ زیندانییان بەسەر بدرێت.\nبەدەر لەوەی شێروانی لە دادگادا ڕەتیکردبووەوە ئەو تۆمارە دەنگییانە هی ئەو بن و سەرەڕای دادوەر وتبووی ئەینێرم بۆ لێکۆڵینەوە و دواتر بە بێ ئەوەی ئەو هەنگاو بنێت، بڕیاری کۆتایی درابوو، با بڵێین ئەو تۆمارانە ڕاستە. چ کەسێک لە ئێوە لە کاتی کارەبا بڕاندا تووڕە نەبووە و ئەوەی بە دەمی هاتبێ بە حوکمەتی نەوتووە؟ چ کەسێک لە ئێوە وەکو سوعبەتیش بێ ڕستە بە ناوبانگەکەی مامە فەرخەتان دووبارە نەکردووەتەوە؟\nبۆ ئێوە ڕۆژ هەیە لە ئینستاگرام و سناپچات و چی و چی ڤیدیۆی تەقەکردنتان نەبینیبێت هاوڕێکانتان بڵاویان کردبێتەوە؟ چەند ماڵ هەیە لەم کوردستانە چەکی تێدابێت؟ لەوە گەڕێن ئەو چەکەی دەستی بەسەردا گیراوە تاپڕە کە بۆ ڕاونانی بەرازە نەک کودەتا.\nهەزاران کەس ساڵانە ڕۆشتوون بۆ قەندیل و بەشداری نەورۆزیان کردووە. هەزارانی تریش ئێستا دەڕۆن. دەیان ڕۆژنامەنووسی تریش هەن کە بە ئاشکرا چوونەتە قەندیل بۆ کاری ڕۆژنامەوانی. ئەگەر وێنەگرتن لەگەڵ گەریلاکانی پەکەکە تاوانە، ئەی خودی کاک مەسعوود بارزانی لە مەخموور ڤیدیۆی لەگەڵیاندا نییە؟\nبەپێی یاسا ڕۆژنامەنووس مافی دەستکەوتنی زانیاری هەیە، ئیدی ئەگەر ئەو زانیارییە بارەگای حزبی، حکومی یان ئەمنیی بێت، چۆن ئەکرێتە بەڵگەی ئەوەی ڕۆژنامەنووس ٦ ساڵ لە زینداندا پیر بکەی؟\nلە هەموو ئەوانەش گەڕێن، ئەوانەی شارەزای قانوونن باش تێدەگەن، بە پێی ئەو یاسایەی حوکمدراون پێویستە تاوانێک ئەنجامدرابێت، کە هیچ تاوانێک، واتە کردەوەی تیرۆر ئەنجامنەدراوە، چۆن حوکمی ٦ ساڵ دەدرێت؟ یاسا لەسەر ئەساسی خوێندنەوەی نییەتی مرۆڤ هەرگیز بڕیار نادات، چونکە ئەستەمە نییەتی مرۆڤ بخوێنرێتەوە.\nیاسا پیرۆزە. یەکێکە لە گەورەترین داهێنانەکانی مرۆڤ. ئەو داهێنانەی کە گرنگی نادات بەوەی تۆ بەهێزی یان بێهێز، کە هەژاری یان دەوڵەمەند، لە چوارچێوەی تێگەشتنێکی دەستەجەمعی کۆمەڵایەتی ناو کۆمەڵگا گەر هەڵە بکەیت سزا وەرئەگریت. بەڵام ئایا لێرە وایە؟


ANF | تورکیای بێ کورد، تەنها دەتوانێت کۆتایی بە خۆی بهێنێت\nکێشەی تورکیا، کەمی سەرچاوەکانی وزە نیە، بەڵکو کێشەکە، سیاسەتە قڕکەریەکانی دەسەڵاتی فاشیستی ئاکەپە-مەهەپەیە لە دژی گەلی کورد.\nدووشه‌ممه, 24 Aug 2020, 21:55\nتەیب ئەرۆدغان بەرپرسە فاشیستەکە، دوای دوو رۆژ لە پرۆپاگەندە و چاوەڕوانی کۆمەڵگا، دواجار "مزگێنیە مێژوویەکە"یدا: تورکیا لە دەریای رەش سەرچاوەیەکی غازی سروشتیی دۆزیوەتەوە. بێگومان دەرفەتێکی مادی لە شێوەیە بۆ تورکیا گرنگە. بەڵام پیشاندانی ئەمە، وەکو رووداوێک کە رێڕەوی مێژوو بگۆڕێت، جگە لە مشتومڕێکی فاشیست و شەڕێکی دەروونی، هیچی تر نیە. راستیەکەی، ئەم بارودۆخە رووی راستەقینەی بەڕێوەبەرانی فاشیستی ئەردۆغان-باخچەلی و تەنگەتاوی ئەوان پیشان دەدات. بە پرۆپاگەندەیەکی لەم شێوەیە هەوڵ دەدەن کۆمەڵگا هەڵخەلەتێنین و مەشغولیان بکەن و تەمەنی دەسەڵاتی خۆیان درێژ بکەنەوە.\nتورکیا وڵاتێکی هەژار و بێ خێروبێر نیە، هەروەها لە رووی سەرچاوەی سەرزەوی و ژێرزەویەوە لاواز نیە، بەڵکو بە پێچەوانەوە وڵاتێکی بەهێز و دەوڵەمەندە. هەم خاوەنی وەبەرهێنانێکی هەمە لایەنە و بەهێزە کە دەتوانێت وڵامی هەموو پێداویستیەکانی کۆمەڵگای تورکیا بداتەوە، هەم خاوەنی سەرچاوە گرنگەکانی خۆیەتی بۆ بواری بەرهەمهێنان کە دەتوانێت رێگری بکات لە هەموو ئەو پێداویستیانەی لە دەرەوە دێن. خاکی ئەو ناوچەیە بۆ کشتوکاڵی و حەیوانداری بەپیت و بەکەڵکە. خاوەنی سەرچاوەیەکی تێرکەری دەغلودان و مەڕ و ماڵاتە، بۆ بواری سەوزە و میوەش بە هەمان شێوە بەپیت و بەرهەمدارە. لە رووی سەرچاوەکانی ژێر زەویشدا تا ئاستێکی گرنگ دەوڵەمەندە. سەرچاوەکانی وزە وەکو نەوت و غازی سروشتی تا ئێستا، لە ئاستێکدا دەرهێنراون. خاوەنی چەندین رووبار و چەم و بەرهەمهێنانی وزەیە بە پشتبەستن بە بەنداوەکان. هاوکات خاوەنی چەندین رێگای تێپەڕبوونی وزەیە لە نێوان کیشوەرەکاندا.\nکەوایە کێشەکە ئەوە نیە کە تورکیا وڵاتێکی هەژار و بێخێروبێرە. بە پێچەوانەوە لە رووی سەرچاوەکانی سەر زەوی و ژێر زەویەوە، دەوڵەمەند و بەبەرهەمە. بە پێی خۆی، خاوەنی رێگا و سەرچاوەی گرنگیی وزەیە. ئەو کاتە کێشەکە، بریتی نیە لە لاوازی یان کەمی سەرچاوەکان. کەوایە کێشەکە چیە؟ ئاشکرایە کە شێوازی بەکارهێنانی ئەم سەرچاوانەیە. واتە بارودۆخی ئەو سیاسەتانەی ئەم سەرچاوانە بەکار دێنێت. واتە ئەو قسانەی کە تەیب ئەردۆغان بەرپرسە فاشیستەکە لە ٢١ی ئاب لە کاتژمێر ٣ی دوانیوەڕۆدا لە لێدوانێکدا وتی ، راست نین. وەکو ئەوەی بڵێی تورکیا وڵاتێکی لاواز و بێخێروبێرە، بەڵام بە دۆزینەوەی سەرچاوەی غازی سروشتی لە دەریای رەش، بووە بە وڵاتێکی دەوڵەمەند! تەیب ئەردۆغان هەوڵیداوە کە بارودۆخەکە بەم شێوەیە پیشان بدات، بەڵام ئاشکرایە کە بارودۆخەکە بەم شێوەیە نیە. ئاشکرایە کە هۆکاری کێشە سەرەکیەکان، سیاسەتی بەڕێوەبەرایەتی فاشیستی ئاکەپە-مەهەپەیە.\nئایا ئەم سیاسەتانە چین؟سیاسەتەکانی داگیرکاریی کاپیتالیستە کە سەرماداران زیاتر دەوڵەمەند دەکات و کرێکار و رەنجدەرانیش زیاتر هەژار دەکات. ئەو سیاسەتانەی بە هەموو شێوەیەک دەرفەت دەدات بە لایەنگرانی خۆی. سیاسەتی خەرجی و بردنی پارە و سەروەت، بۆ ژێرزەمینەکان. ئەو سیاسەتەی لە دژی کورد شەڕ بەڕێوە دەبات و هەموو دەوڵەمەندیی تورکیا لەو شەڕەدا خەرج دەکات. لە جیاتی دۆزینەوەی هەلی کار بۆ ئەوەی هەموو کەسێک بتوانێت سوود لە سەرچاوەکان وەربگرێت، مرۆڤ برسی و هەژار دەهێڵێتەوە و بۆ ئەوەی هیچ کەسێک لە دژیان نەوەستێتەوە فشار و زۆرداری بەکاردێنێت و دەوڵەمەندیی وڵات بۆ کردەوەی فشار و زوڵم و ستەم بەکار دێنیت. بە تایبەتش سیاسەتی لاقەکردن و دەستدرێژی و کۆمەڵکوژی لە دژی ژنان.\nبێگومان لە بنچینەی ئەم سیاسەتانەدا، سیاسەتی نکۆڵی و لەناوبردنی گەلی کورد بوونی هەیە کە پێی دەڵێن کێشەی کورد. ئەو زیهنیەت و سیاسەتەی کە لە هەموو شوێنێک دژایەتی کورد دەکات و قڕکردنی کورد دەسەپێنێت، سەرچاوەی ئەم سیاسەتانەن. کە بودجەی وڵات بە تەواوەتی بۆ شەڕ خەرج دەکرێت، ئاشکرایە، ئەمە بە هۆی شەڕی تایبەتی گشتگیرە لە کوردستان کە دەیانەوێت کورد قڕبکەنەوە. ئەگەر لە تورکیا قەیرانێکی قوڵی ئابوری بوونی هەیە و نرخی دراو رۆژ بە رۆژ دادەبەزێت و بەردەوام ناچار دەمێنن کە سفرەکانی سەر دراو کەم بکەنەوە، هۆکارەکەی شەڕی قڕکردنە لە کوردستان.\nبێگومان هەمان بارودۆخ بواری فیکری و سیاسەتیش دەگرێتەوە. لە تورکیا کە لە دژی گەلی کورد شەڕێکی فاشیستی گشتگیری قڕکردن بەڕێوە دەچێت، ئاشکرایە کە دیمۆکراسی و ئازادی تێیدا جێگیر نابێت و لە دژی کۆمەڵگا فشارێکی فاشیستانە دروست دەکرێت. ئەو کاتە بەشێکی هەرە زۆری بودجە بۆ ئەو ئامراز و ئەو هێزانەی تیرۆر و فشارە فاشیستەکان لە دژی کۆمەڵگای تورکیا بەکاردێنێت، خەرج دەکریت. بەم هۆکارە بۆ پەروەردە و تەندروستی و ئارامیی کۆمەڵگا بەکار نایەت، بۆیە تورکیا وەکو وڵاتێکی هەژار و لاواز تەماشا دەکریت.\nئەو کاتە کێشەکانی تورکیا بە هۆی بێخێروبێری و لاوازیەوە نیە. کێشەکان بەهۆی سیاسەتەکانی ئاکەپە-مەهەپەوە دێنە ئاراوە کە دەستی بەسەر سەرچاوەکانی وڵاتدا گرتووە. ئەگەر سیاسەتە فاشیستەکانی ئاکەپە-مەهەپە نەگۆڕێن و هەمان سیاسەت بەردەوام بێت، ئەو کاتە بەکارهێنانی سەرچاوەکانی ئەو غازە سروشتیەی لە دەریای رەش دۆزراوەتەوە، هیچ شتێک ناگۆڕێت. بەکارهێنانی سەرچاوەکانی ئەو غازە سروشتیەش، دەوڵەمەندەکان زیاتر دەوڵەمەند دەکات و هەژارەکانیش زیاتر هەژار و ئەو قازانج و سوودەی لێی وەردەگیرێت لە دژی کورد و لە هەوڵی تیرۆر و فشارە فاشیستەکانی دژی کۆمەڵگای تورکیا بەکار دەهێنرێت.\nئاشکرایە کە هەموو کێشەکان بەهۆی سیاسەتە قڕکەر و فاشیستەکانی ئاکەپە-مەهەپەن کە لە دژی گەلی کوردە. تا ئەو کاتەی لە کوردستان شەڕ بەردەوام بێت، تورکیا ناتوانێت خۆی لە قەیرانەکان رزگار بکات. تا ئەو کاتەی شەڕی قڕکردن لە دژی گەلی کورد بەردەوام بێت، تورکیا نابێت بە وڵاتێکی دیمۆکرات و تیرۆر و فشارە فاشیستەکان لەو وڵاتە بەردەوام دەبێن. تا ئەو کاتەی شەڕی نائەخلاقی و بێ پێوانە لە کوردستان بەردوام بێت، لە تورکیا یاسا و ئەخلاق جێگیر نابێت. بە کورتی تورکیای بێ کورد، هیچ کات ناگات بە ئازادی و دیمۆکراسی، تەنها دەتوانێت کۆتایی بە خۆی بهێنێت. تورکیا بە بێ بەدیهاتنی ئازادی کورد، هیچ کات ناگات بە دیمۆکراسی.\nکێشەی تورکیا بریتی نیە لە کەمی سەرچاوەکانی وزە، بەڵکو کێشەکە سیاسەتە قڕکەریەکانی دەسەڵاتی فاشیستی ئاکەپە-مەهەپەیە کە لە دژی کورد بەڕێوەی دەبات. ئەو کاتە نەک نەدۆزینەوەی غازی سروشتی لە دەریای رەش، بەڵکو کاتێک کە سیاسەت و زیهنیەتی قڕکەری بەڕێوەبەرانی ئاکەپە-مەهەپە لە دژی کورد لەناو برا، کێشەکانی تورکیا چارەسەر دەبن. لە راستیدا ئەوە ئاشکرا نیە کە لە دەریای رەش تا چ ئاستێک غازی سروشتی دۆزراوەتەوە. لەوانەشە شتێکی خەیاڵی بێت. کاتێک مرۆڤ قۆناغی هەڵوەشانەوە و تەنگەتاوبوونی فاشیزمی ئاکەپە-مەهەپە شیرۆڤە بکات، دەکریت راستیەکان بەم شێوەیە ببینێت. تەیب ئەردۆغان بەرپرسە فاشیستەکە کە رووداوەکەی هێندە گەورە کرد و کردیە بابەتێکی پرۆپاگەندە، بۆیە گۆمانی ئەمەش زیاتر دەبێت.\nدەبێت مرۆڤ لە بەرامبەر مشتومڕێکی بەم شێوەیە و یاریەکانی شەڕی تایبەت، هۆشیار بێت و هیچ کات هەڵنەخەڵەتێت. گرنگە مرۆڤ راستیەکان بگەیێنێتە گەلانی تورکیا و نەهێڵێت هەڵخەلەتێن. لەسەر ئەم بنەمایە دەبێت لە دژی فشار و زوڵمی فاشیستی ئاکەپە-مەهەپە مرۆڤ تێکۆشان لاواز نەکات، بەلکو بە پێچەوانەوە تێکۆشان بەهێزتر و بەرفراوانتر بکات. بە تایبەت دەبێت ژنان و گەنجان بۆ لەناوبردنی ئەم یاریانەی شەڕی تایبەت، لە دژی هێرشبەرە فاشیستەکان، بە پێشەنگایەتی خۆڕاگریی بۆ خۆپاراستن، هەڵسێتە سەرپێ. لە دژی رژێمی فاشیستی لاقەکار، دەبێت مرۆڤ بەردەوام لە خۆڕاگریدا بێت.\nئەو کاتە بۆ گەلی کورد و گشت گەلانی تورکیا گرنگرین مزگێنی، هەڵوەشاندنەوەی بەڕێوەبەریی فاشیستی ئاکەپە-مەهەپەیە کە دوژمنی سەرسەختی کوردە. ئەگەر خۆڕاگریی ئەنتی-فاشیست و یەکێتی هێز لە هەموو گۆڕەپانەکان بەهێز بکرێت، ئەگەر هەموو هێزە دیمۆکراتەکان لە دژی فاشیزمی ئاکەپە-مەهەپە جێگرەوەی چارەسەری دیمۆکراتیک بە یەکەوە بخوڵقێنن، ئەو کاتە دەکرێت مزگێنیەکی بەم شێوەیە بدرێت. بۆیە ئەوەی پێویستە ئێستا بکرێت، ئەوەیە کە مرۆڤ گوێ لە مشتومڕی فاشیستان نەگرێت، دەبێت مرۆڤ بۆ هەڵوەشاندنەوەی فاشیزمی ئاکەپە-مەهەپە هێزە دیمۆکراتەکان بکات بە یەک و خۆڕاگریی دیمۆکراتیک لە دژی فاشیزم بەرفراوان بکات. تاکە سیاسەتی راست کە دەتوانێت ئەنجامێک بەدەست بهێنێت، بەم شێوەیە دەبێت.


ئەو منداڵانەی دەمیكە لێرەن.. - Norsk organisasjon for asylsøkere\nDu er her: Forside > ئەو منداڵانەی دەمیكە لێرەن..\nئەو منداڵانەی دەمیكە لێرەن..\nئەو منداڵانەی دەمێکە لێرەن، ئەو منداڵانەن کە چەند ساڵێکە بەبێ ئیقامە لە نەرویج دەژین. بە گوێرەی حاڵی کردەیی ئەمڕۆ دەبێ منداڵ بۆ ماوەی زیاتر لە ٤ ساڵ و نیو لە نەرویج ژیابیت و بە لایەنی کەمەوە بۆ ماوەی ساڵێكش چوبێت بۆ قوتابخانە هەتا بتوانیت ئیقامە وەرگرێت. گەلێ لەو موعامەلانە داوایان لێدەکرێت کە ماوەی مانەوەیان لەنرویج لەو ماوە دیاریکراوەی لای سەرەوەش زیاتر بێت لەبەر ئەوەی بەرژەوەندی منداڵ لەگەڵ ئەو دەرکەوتەی کە پێیدەڵێن ڕێزگرتن لە بڕیاری سنوردارکردنی کۆچبەران هەڵدەسنگێندرێت. حکومەت پێشنیاری گٶڕینی یاسای ئەسڵی کردوە بۆ ئەو مندالانەی دەمێکە لێرەن و، ئەو یاسایەش لە پایزی ٢٠١٤ دەخرێتە بواری جێبەجێکردنەوە.\nلە ١\_٧ ئەمساڵ بە ئیزافەی ئەوەش بڕیاری چارەسەری کاتی تەنها بۆ جارێك خرایە گەڕ کە هەندێ لەو منداڵانەی دەگرتەوە کە دەمێکە لێرەن. ئەم بڕیاری چارەسەری کاتیەیەیی کە تەنها بۆ جارێكە کێ دەگرێتەوە، لیرەدا دەتوانرت لە بارەیەوە بزانرێت.\nLenke til kurdisk side om engangsløsning\nهەرەوەزی یارمەتیدانی یاسایی\nSAON هەرەوەزێکی بۆ یارمەتیدانی یاسایی دەستپێکردوە کە بەبێ پارە یارمەتی یاسایی پێشکەشی ئەو خیزانانەدەکات کە منداڵەکانیان دەمێکە لێرەن..\nئێمە حەزدەکەین لەگەڵ هەموو ئەو خێزانانەدا پەیوەندی بگرین کە لە سێ ساڵ زیاترە لە نەرویچ دەژین. ئێمە ئەو موعامەلە ( کەیسی) ئەو منداڵانە هەڵدەبژێرین کە لە چوار ساڵ زیاترە لە نەرویجن و بەلایەنی کەمیشەوە ساڵێك لە نەرویج چوون بۆ قوتابخانە ، ئینجا ئەو کەیسانەشی کە بڕیاری چارەسەری کاتی تەنها بۆ جارێك دەیانگرێتەوە.\nSAON یەکەمجار تەماشای موعاامەلەی ئەو منداڵانە دەکات کە زۆرترین ماوەیە لێرەن. ئەو منداڵانەی کە هێشتا نە چوونەتە قوتابخانە و یان کەمتر لە چوار ساڵە لێرەن ئەو مەرجەیان تێدا نیە کە بتوانن ئیقامە وەربگرێن ئەمڕۆ، ئەو موعامەلانەش بایەخیاب پێنادرێت. تا چەند ئێمە دەتوانین یارەمەتی ئەو جۆرە کەیسانە بدەین لەسەر ئەوە وەستاوە کە ئایا ئێمە چەند یارمەتی دارایی وەردەگرین بۆ پرۆژەی هەرەوەزی یارمەتی یاسایی، هەموو ئەو خێزانانەی کەیسەکانیان لەلای ئێمە تۆماردەکەن، وەڵامێك یان بۆ دەنێردرێتەوە. لێرەدا زیاتر لە بارەی هەرەوەزی یارمەتی یاسایی بخوێنەرەوە ( بە زمانی نەرویجی).\nزانیاری زیاتر دەربارەی ئەوەی کە ئێمە چ زانیارییەکمان پێویستە و چۆن چۆنی تۆ دەتوانی هەنگاو بەرەو پێشەوە هەڵنیی لە حاڵەتێکدا ئەگەر تۆ بخوازی موعامەلەیەك بنێری بۆ هەرەوەزی یارمەتی یاسایی، لێرەدا دەیبینیتەوە ( بە نەرویجی یان بە ئینگلیزی)


هەولێر.. میدیاکارێکی ڕۆژهەڵاتی کوردستان گیانی لەدەست دا\nشەریف فەلاح 09/05/2017 - 10:05 بڵاوکراوەتەوە لە كوردستان\nشەوی ڕابردوو، سۆران شافعی، ناسراو بە (سۆران سەقزی)، لە شوێنی کارەکەی خۆیدا بە ڕووداوێکی نادیار گیانی لەدەست داوە.\nبەپێی زانیارییەکانی (باسنیوز) کە لە چەند سەرچاوەیەکەوە دەستی کەوتووە، سۆران سەقزی کە خاوەنی ڕیستۆرانتی (زێویە)یە لەسەر شەقامی 100 مەتریی شاری هەولێرە، شەوی ڕابردوو لە شوێنی کارەکەی گیانی لەدەست داوە.\nلە تۆڕە کۆمەڵایەتییەکانەوە باس لەوە دەکرێت کە گوایە فیشەکی بە خۆیەوە ناوە، بەڵام ئێستا هیچ سەرچاوەیەکی فەرمی ئەم زانیارییەی پشتڕاست نەکردووەتەوە.\nلەمبارەیەوە محەمەدساڵح قادری، ئەندامی کۆمیتەی ناوەندیی حزبی دیموکراتیی کوردستانی ئێران (حدکا) و بەرپرسی پەیوەندییەکانی ئەو حزبە لە هەولێر، بە (باسنیوز)ی ڕاگەیاند: "ئێمە بۆ ڕاستیی ڕووداوەکە، داوای ڕوونکردنەوەمان لە پۆلیس کردووە و چاوەڕوانی ئەنجامی لێکۆڵینەوەی پزیشکین".\nعەلی سۆرانی، یەکێک لە هاوڕێ نزیکەکانی سۆران سەقزی، بە (باسنیوز)ی ڕاگەیاند: "گیان لەدەستدانی سۆران سەقزی شەوی ڕابردوو لەنێو ڕێستورانتەکەی بووە، بەڵام نازاندرێت گیان لەدەستدانەکە چۆنە". ئەوەشی ڕوون کردەوە کە زانیاری هەیە سۆران سەقزی کێشەی لەگەڵ کەسدا نەبووە.\n(باسنیوز) چەندین جار پەیوەندی بە بەڕێوەبەری پۆلیسی هەولێر و گوتەبێژی پۆلیسی هەولێرەوە کرد، بەڵام وەڵامی پەیوەندییەکەیان نەدایەوە.\nسۆران سەقزی، لەدایکبووی شاری سەقز و چالاکوانی سیاسی میدیاکارە کە ماوەی چەند ساڵ دانیشتووی سوید بووە، کەسێکی چالاکی بواری ڕاگەیاندن و چەند ساڵێک لە کەناڵی (تیشک تیڤی) پێشکەشکاری بەرنامەی لاوان و هاوکات لە کەناڵی (کوردسات)یش بەرنامەی دیکیۆمێنتاریی (سەیر و سەفەر)ی ئامادە دەکرد کە گەڕان بە وڵاتانی ڕۆژهەڵات و خستنەڕووی کولتوور و دابونەریتی ئەو وڵاتانە بوو.\nهاوکات عەبدولخالق تەڵعەت بەڕێوەبەری پۆلیسی ھەولێر لەم بارەوە لە لێدوانێکدا بە کەناڵی (كوردستان24)ی ڕاگەیاندووە: "ئێوارەی دوێنێ ھاووڵاتیەكی خەڵكی رۆژھەڵاتی كوردستان كە پێشتر وەك راگەیاندنكار لە كەناڵی كوردسات بەرنامەی سەیر و سەفەری پێشكەش دەكرد، لە كافتریاكەی خۆی ھەولێر بە دەمانچە خۆی كوشتووە".\nبەڕێوەبەری پۆلیسی ھەولێر گوتیشی: "بە گوتەی ژمارەیەك لە ھاوڕێیانی و ئەو كەسانەی لە كافتریاكە بوون، پێش خۆكوشتنی باسی قەرزاری خۆی كردووە، دواتر چووەتە نھۆمی دووەم لە كافتریاكە و خۆی كوشتووە".\nراشیگەیاند: "ھەر بە گوێرەی گوتەی ھاوڕێكانی، مامەڵەی بەھاراتی كردووە و پارەیەكی زۆر قەرزار بووە كە زیاتر لە یەك ملیۆن دۆلار قەزردار بووە، ئەمەش كاریگەری خراپی كردووەتە سەر باری دەروونی و بڕیاری خۆ كوشتنی داوە".\nعەبدولخالق تەڵعەت ئاشكراشی كرد: "دەمانچە و گولـلەكانی لەبەردەستی پۆلیسە و تا ئێستاش ھیچ كەس سكاڵای یاسایی لەسەر كوژرانی ئەو كەسە تۆمار نەكردووە".


كه‌ی باشترین كاته بۆ وه‌رزش له مانگی ڕه‌مه‌زان؟\nدكتۆر كامه‌ران رەسوڵ ژاژڵه‌یی له هه‌ژماری تایبه‌تی خۆی له‌تۆڕی كۆمه‌ڵایه‌تی له‌ژێر ناوی (كه‌ی باشترین كاته بۆ وه‌رزش له مانگی ڕه‌مه‌زان) نوسیویه‌تی، پسپۆڕه‌كان كۆكن له‌سه‌ر‌ئه‌وه‌ی باشترین كاته‌كان بۆ وه‌رزش له مانگی پیرۆزی ڕه‌مه‌زان بریتین له دوو كات:\nباشترین كاته‌كانی وه‌رزشكردن له‌مانگی ره‌مه‌زان:\nیه‌كه‌م: یه‌ك كاتژمێر بۆ كاتژمێر و نیوێك پێش به‌ربانگ:\nباشترین كاته بۆ دابه‌زینی كێش چونكه ڕێژه‌ی شه‌كری خوێن له‌كه‌مترین ئاستدایه و ماوه‌یه‌كی زۆر كه‌م ماوه بۆ قه‌ره‌بوكردنه‌وه‌ی جه‌سته له كه‌می شله‌مه‌نی و كانزاكان و وزه، به‌ڵام پێویسته ئه‌م خاڵانه به‌رچاو بگیرێن:\n1- ماوه‌ی وه‌رزش له یه‌ك كاتژمێر زیاتر نه‌بێت .\n2- ناگونجێت بۆ كه‌سانی به ساڵاچو به تایبه‌ت ئه‌وانه‌ی نه‌خۆشی درێژخایه‌نی وه‌ك نه‌خۆشی شه‌كر و به‌رزی فشاری خوێن و نه‌خۆشیه‌كانی دڵیان هه‌یه.\n3- شوێنی وه‌رزشه‌كه پێویسته گونجاو بێت له‌ڕوی پله‌ی گه‌رمی و شێوه، چونكه نابێت پله‌ی گه‌رما به‌رز بێت، بۆئه‌وه‌ی له‌ش توشی وشكبونه‌وه نه‌بیت.\n4- وه‌رزشی سوك یا مامناوه‌ند هه‌ڵبژێره وێنه‌ی ڕویشتن به پێ، هه‌روه‌له‌كردن، ته‌مرینی سویدی، پاسكیل سواری، به كارهێنانی ئامێری وه‌رزشی كه خێرایی و قورسیه‌كه‌ی ساده یا مامناوه‌نده.\n5- باشتره ھه‌ر ئه‌و وه‌رزشانه بكه‌یت كه پێشتر كردوته و وه‌رزشی تازه تاقی نه‌كه‌یته‌وه له مانگی ڕه‌مه‌زاندا.\nسوده‌كانی وه‌رزش پێش به‌ربانگ:\n1- پاكردنه‌وه‌ی جه‌سته له مادده ژه‌هراوه‌یه‌كان .\n2- كاتێكی نمونه‌ییه بۆ دابه‌زاندنی كێش .\n3- یارمه‌تی هێوه‌ربونه‌وه و كه‌مكردنه‌وه‌ی توڕه‌یی ئه‌دات.\nدوه‌م: وه‌رزش دوای به‌ربانگ به دوو كاتژمێر و نیو بۆ چوار كاتژمێر:\nكاتێكی گونجاوه بۆ ئه‌و كه‌سانه‌ی پێش به‌ربانگ ناتوانن وه‌رزش بكه‌ن به هۆی نه‌بونی كات یان كێشه‌ی ته‌ندروستی یا به‌ساڵاچوان، هه‌روه‌ها ئه‌وانه‌ی ده‌یانه‌وێت ماسوڵكه دروستبكه‌ن و ده‌توانن به ئاره‌زوی خۆیان بۆ چه‌ند كاتژمێرێك ئه‌نجامی بده‌ن، پێویسته ڕاسته‌وخۆ دوای ڕۆژو شكاندن وه‌رزش نه‌كرێت له‌به‌ر دڵه‌كزێ و زو هیلاك بون و شه‌كه‌تی.\nسوده‌كانی وه‌رزش پاش به‌ربانگ :\n1- سوتانی وزه‌ی زیاتر له پێویستی جه‌سته دوای خواردن .\n2- به‌رزكردنه‌وی ڕێژه‌ی سوتاندنی چه‌وری و بنیات نانی ماسوڵكه‌كان .


بەهۆی تویتێکی نەژادپەرستی پەرلەمانتارێکی ئەڵمانی ، پۆلیس دۆزی تاوانکاری لەدژی تۆمار دەکات\nیاسادانەرێکی ناوداری ئەڵمانی نەژادپەرست و دژ بە ئیسلام لەگەڵ دەسەڵاتدارانی پۆلیسی وڵاتەکەی دووچاری کێشە بووەتەوە بەهۆی ئەو تویتەی نوسیبووی، وەک وەڵامێک بۆ تویتێکی پۆلیسی کۆلنگ کە بە زمانی عەرەبی پیرۆزبایی بە بۆنەی ساڵی نوێوە کردبوو.\nلەو بارەیەوە "بیتریکس ڤۆن ستۆرچ" تویتێکی وەڵامدانەوەی نارەزایی نوسیبوو دژ بە تویتەکەی پۆلیس کە بە زمانی عەرەبی و چەند زمانێکی دیکە بیانی پیرۆزبایی ساڵی نوێی کردبوو. بیترکس ستۆرچ لە تویتەکەیدا دەپرسێت و دەڵیت ئایا بە زمانی عەرەبی پیرۆزبایی کردن لە هاتنی ساڵی نوێ دەتوانێت ئەو ژمارە زۆرە لە پیاوانی بەربەری و ئیسلام بێدەنگ بکات.\nئەوەی جێی ئاماژەیە بە هۆی ئەوتویتەی لەو بارەیەوە نوسیبووی ، هەژماری تویەکەی ڤۆن سترۆچ ی پەرلەمانتار بۆ چەند کاتژمێرێک لە کار خرا دەڵین ئەو کارەش بە هۆی پێشێلکردنی یاساو رێساکانی وڵات بووە کە پەیوەستن بە بڵاوکردنەوەی وتاری رقو کینە.\nپۆلیسی شاری کیولن رۆژی سێ شەمە گوتی کە ئەوان کەیسی تاوانکاریان لە دژی ئەو پەرلەمانتارە پێشکەش بە داواکارانی گشتی ئەڵمانی کردوە بەهۆی ئەو تویتەی کە هاندان و دژایەتیکردن لە دژی نەتەوەکان لە خۆ گرتبوو. رووداوەکانی دوو ساڵ لەمەوبەری بۆنەی سەری ساڵی نوێ لە ئەڵمانیا کە تێیدا بە سەدان لە خانمان شکایەتیان کردبوو لەوەی کۆمەڵیک کەس کە زۆربەیان کۆچبەران بوون دەستیان بۆ گیانی ئەو خانمانە بردبوو کە ئامادەی بۆنەی سەری ساڵی ئەو کاتە ببوون. ئەو رووداوە کاری گەری لەسەر بۆنەی شەوی سەری ساڵی 2018 هەبوو.


زانستی هەسارەی شەشەم | زانست و خەیاڵ | ئێستا زاناكان ده‌توانن ناوه‌وه‌ی كونی ڕه‌ش ببینن !\nئێستا زاناكان ده‌توانن ناوه‌وه‌ی كونی ڕه‌ش ببینن !\nئێستا ، زاناکان بە بەکارھێنانی ماتماتیک دەتوانن تەماشایی ناو کونە ڕەشەکان بکەن !\nڕەنگە چیتر ڕووانین بۆ ناو کونە ڕەشەکان ئەستەم نەبێت ، ئەویش بە بەکارھێنانی ماتماتیک ، بەھۆی کرداری دۆزینەوەی شەپۆلەکانی کێشکردن ، کە لەئەنجامی پیاکێشانی دوو کونی ڕەشەوە ھاتە کایەوە ، زاناکان ئێستا بڕوایەکی تەواویان ھەیە کە کونە ڕەشەکان ڕاستین و خه‌یاڵ نین ! لێرەدا پرسیارێک دێتە پێشەوە : بۆچی کەس نازانێت کونە ڕەشەکان چۆنن ، ھەموو ئەوەی دەیبینین وێنەی خەیاڵییە ، لەبەرئەوەی لە واقیعدا ناتوانین ناوەوەی ببینین : بەڵام بۆچی ؟\nکێشەکە لەو ھێزە کێشکردنە زەبەلاحەدایە ، کە ھەموو شتێک ھەڵدەلوشێت کاتێک ئاسۆی ڕووداوەکانی دەبڕێت : خێرایی ھەڵھاتنی پێویست لە ھێزی کێشکردنی تایبەتی کونی ڕەش یەکسانە بەخێرایی ڕووناکی، بەڵام ھەتا ڕووناکیش ناتوانێت ڕزگاری بێت ! ئەمەش ئەوە دەگەیەنیت ، ھەتا پێشکەوتووترین ئامێرەکانی مرۆڤ ناتوانێت بزانێت لەناو کونی ڕەشدا چی دەگوزەرێت.\nلەبری ئەوەش زاناکان پەنایان بردە بەر بەکارھێنانی ماتماتیک ، بەپێی توێژینەوەیەکی نوێ کە لێکۆڵیارانی زانکۆی ( John Hopkins و Towson ) بێت ، توانیویانە بڕواننە ناو کونی ڕەش بە بەکارھێنانی ڕێگایەکیی ماتماتیکی کە پێیدەڵێن بڕه ماتماتیكیه‌كان - Mathematical Quantities. پێشتر فیزیازانەکان دیدگایی خۆیان بۆ بونیەیی گەردوون خستەڕوو لەسەر بنەمایی چۆنێتی گونجانی کۆردینەیتە ماتماتیکیەکان لەگەڵ یەکتر ، کێشەی ئەم ڕێگایەش ئەوەبوو ، کە دەبێت کۆردینەیتی ھەڵبژێردراو دیاریی بکرێت بەپشت بەستن بە شوێنی چاودێریکردنەکەی ، بۆیە ئەنجامی جیاوازمان دەست دەکەوت.\nبه‌ڵام بەنیسبەت نەگۆڕەکانەوە ، بەوە جیادەکرێتەوە کە ھەمان نرخی ھەیە بۆ ھەر سیستەمێکی کۆردینەیت ، ھەروەکو لێکۆڵیارەکانیش جەختیان لێکردۆتەوە لە پەڕە زانستیەکەیاندا ، باشترین ڕێگا بۆ وەصفکردنی تایبەتمەندیەکانی کونی ڕەش : بریتیە بڕەکان و پێیدەڵێن نەگۆڕە - کۆردینەیتەکان . بەپێی ووتەی نوسەری ئەم توێژینەوەیە بێت ، 17 بڕی نەگۆڕمان ھەیە کە پەیوەستە بە چەمانەوەی شوێنکات - Spacetime، ئەکرێت بەکاربێت لە توێژینەوەی پێکھاتەکانی کونی ڕەش ، بەڵام بەھۆی پەیوەندیە ماتماتیکیە دیاریکراوەکان ، تەنھا پێنج بڕی جێگیرمان ھەیە . تیمەکەش ڕایانگەیاند : “ ئێمە پێویستمان بەو پێنج بڕە دەبێت تا وەصفێکی گشتی چەمانەوەی شوێنکات بکەین لەناو کونی ڕەشدا ، کە ڕەنگە کات تێیدا بوەستێت “ . کاتێکیش بونیەیی ناوەوەی کونی ڕەشیان بنیاتنایەوە بە بەکارھێنانی نەگۆڕە ماتماتیکیەکان ، بەم شێوەیەش ئەنجامێکی سەرنجڕاکێشیان دەستکەوت : “ ئەو ھێڵکارییەیی پێیگەیشتن جوانترین و ئاڵۆزترین ھێڵکاری بوو وەک لەوەی خەیاڵیان دەکرد “.\nھەروەک دەبینی وینەکە بەشێوەیەکی ڕوون دیارە جیاوازە لە وێنە باوەکانی تر ، کە ئەندێشەمانکردبوو . وەک دەبینی چەمانەوەکانی بەھەموو شێوەیەک دوورە لە نەگۆڕەکان ، وە R یش نیوەتیرەی ئاسۆی ڕووداوەکانە. فیزیازانەکانیش بە بەکارھینانی ئەم 5 نەگۆڕە بگەنە بونیەیی ناوەوەی کونە ڕەشە گریمانەییەکان ، بێگومان ئەم ئەنجامانەش تێگەیشتنمان بۆ سر,وشت و بونیەیی کونە ڕەشەکان قووڵتر دەکات .\nسه‌رچاوه : thescienceexplorer\n 3470 جار بینراوه\n10 مانگ پێشتر - Oct 16 2016 10:55PM\nکۆی سه‌ردان: 37673758


نوێترین زانیاری لە بارەی ئیمزاكردن بۆ ناردنەدەرەوەی لاهور شێخ جەنگی – سنور میدیا\nنوێترین زانیاری لە بارەی ئیمزاكردن بۆ ناردنەدەرەوەی لاهور شێخ جەنگی\nژمارەی بینین: 3,569\nئەو یاداشتەی بەناوی بڕیاری سەركردایەتی ئامادە كراوە تائێستا 70 ئەندامی سەركردایەتی ئیمزای كردووە و چاوەڕواندەكرێت ژمارەی ئیمزاكانی بگاتە 104 لە كۆی ١٢٤ ئەندامی سەركردایەتی.\nبەپێی یاداشتەكە دەبێت لاهور شێخ جەنگی لەماوەی 3 رۆژدا بچێتە دەرەوەی وڵات و كوردستان بەجێ بهێڵێت تا دوو هەفتە دوای ئەنجامی هەڵبژاردنەكانی عێراق، ئەوانەش كە ئیمزای یاداشتەكە ناكەن بەشێكیان ئەوانەن كەلەگەڵیدا دەڕۆن.\nلاهور شێخ جەنگی پەیوەندی بە فەرید ئەسەسەردی سكرتێری ئەنجومەنی سەركردایەتیەوە كردوە و پێی وتووە بۆكوێ بچم و كوێ دیاری كراوە.\nهەرچەندە ئەگەری ئەوەش هەیە كە لاهور شێخ جەنگی بەو بڕیارانە رازی نەبێت، بەڵام لەو حاڵەتەدا پلانی دواتر ئەوەیە كە هەموو هێزێكی چەكدار لەدەوری ماڵی لاهور شێخ جەنگی بكشێنەوە و هێزی نیزامی حكومەت پارێزگاری لە ماڵی لاهور شێخ جەنگی بكات.\nلەمەودوا ئیجرائاتەكان بەرامبەر لاهور شێخ جەنگی و گردی سەرچنار شێوەی فەرمی وەردەگرێت و شەرعیەتی بڕیاری حكومی لەپشتەوە دەبێت و بە هێزی پۆلیس كارەكە دەكرێت و داواش دەكەن ئەگەر مەترسی لەسەر ژیانی لاهور شێخ جەنگی هەبێت. ئەوا حكومەت خۆی دەیپارێزێت.


سێیه‌م سه‌رۆك وه‌زیر\nعه‌بدولمه‌هدی جێگری سه‌ركۆمار بووه كاندیدی ئیئتیلاف كه‌ده‌بێ كێبركێ له‌گه‌ڵ كاندیدی ده‌وڵه‌تی یاسا بكات و پێكه‌وه وه‌ك چه‌تری هاوپه‌یمانیی نیشتمانیی به‌یه‌ك پاڵێوراوه‌وه بچنه دانوستاندن له‌گه‌ڵ گروپه‌كانی تره‌وه.\nبه‌لام مه‌سه‌له‌كه له‌چوارچێوه‌ی هه‌واڵدا ئاساییه ده‌نا له‌سه‌ر زه‌مینی واقیع شتێكی تره‌و ئه‌می ئێستا وه‌ك ده‌ریاچه‌یه‌ك بۆ یه‌كگرتوویی شیعه خۆی ده‌نوێنێ بۆی هه‌یه ببێته مایه‌ی ئاڵۆزاندن تا ئاسانكاری بۆ پێكهێنانی حكومه‌ت. به‌ڕێز عه‌بدولمه‌هدی له‌م وێستگه‌یه‌دا به‌سه‌ر ركابه‌ره ناوخۆییه‌كه‌ی خۆی د.ئیبراهیم جه‌عفه‌ریدا سه‌ركه‌وت، لێ دیار نییه ره‌وشه‌كه له‌گه‌ڵ كاندیدی ئیئتیلافی یاسا، به‌ڕێز نوری مالكی، چۆن ساغده‌كرێته‌وه؟\nوه‌ك هه‌ڵسه‌نگاندنی یه‌كه‌م عه‌بدولمه‌هدی له‌باری سایكۆلۆژییه‌وه توانی له‌مپه‌ڕی جه‌عفه‌ری تێپه‌ڕێنێ كه له‌یه‌كه‌م حكومه‌تی ئینتیقالی دوای یه‌كه‌مین هه‌ڵبژاردن، حكومه‌تی ساڵی 2005، گره‌وی پاڵێوراوی شیعه‌ی برده‌وه‌و له‌هی دووه‌میشدا، دیسانه‌وه ئه‌م عه‌بدولمه‌هدییه‌ی به‌جیاوازی یه‌ك ده‌نگ تێپه‌ڕاند، ئه‌وه‌بوو گوشاری ناوخۆیی و ئامۆژگاریی دۆستانه مالكی له‌جێی جه‌عفه‌ری وه‌ك پاڵێوراوی سێیه‌م جێگیركرد. به‌واتایه‌كی تر مالكی كه به‌ته‌نها خۆی نیو ملیۆن ده‌نگی له‌به‌غدا هێنا له‌ململانێی پێشووتری ئه‌و دوو به‌ڕێزه‌وه حكومه‌تایه‌تی كردو باسكی وا به‌هێز بوو ته‌نها به‌دوو پاڵێوراوه‌وه ده‌ره‌قه‌تی نایه‌ن.\nئیتر به‌م ده‌ركه‌وته تازانه‌وه كه‌ئه‌و ماجه‌رایه دروستیكردووه، به‌ڕه‌چاوكردنی ئه‌وه‌ی ره‌وته‌كه‌ی جه‌عفه‌ری، ره‌وتی چاكسازیی، هێشتا زوویرو دووره په‌رێزه، ده‌بێت مالكی و عه‌بدولمه‌هدی یه‌كیان بۆ ئه‌ویتری بسه‌لمێنن. مالكی هێزی ده‌نگی خۆی و سه‌نگی كاره‌كانی له‌حكومه‌ت و تۆزێك به‌رژه‌وه‌ندیی دروستكراوی چوار ساڵی رابردوو، عه‌بدولمه‌هدیش سه‌نگ و ده‌نگی خۆی وه‌ك یه‌كێك له‌سه‌ركرده‌كانی ریزی یه‌كه‌می ولات و پشتگیریی ئیئتیلافی دێرینی شیعه‌و له‌وه‌ش گرنگتر نه‌یاره سه‌رسه‌خته‌كانی مالكی كه‌چه‌ند وه‌خته نه‌یانهێشتووه به‌ئاسانی جه‌مسه‌رگیری پێویست بۆ كابینه‌یه‌كی نوێ خڕ بكاته‌وه. به‌له‌به‌رچاوگرتنی ئه‌و به‌ڵێنه‌ی شیعه داوێتی كه‌ناوی سه‌رۆك وه‌زیر جه‌ژنانه بێت بۆ عیراقییه‌كان مانای وایه چه‌ند رۆژی تر رۆژووی ئێواره‌یه‌كمان به‌شوكرانه‌بژێری ناوی تازه‌وه ده‌شكێنین.\nلێ ئه‌گه‌ر كێشه‌كه دواكه‌وت ئیتر عیراق رووبه‌ڕووی سێ كاندیدا ده‌كرێته‌وه كه هه‌رسێكیان شیعه‌ن ئه‌مما به‌سێ ئیجتیهادی جیاوازه‌وه، مالكی و عه‌بدولمه‌هدی له‌لایه‌ك و عه‌للاوی له‌لایه‌كی تره‌وه كه‌جه‌مسه‌رگیریی شیعه‌ی حوكمی ئه‌و وه‌ك حوكمی سوننه له‌ده‌فته‌ری بیره‌وه‌رییه‌كانیاندا تۆمارده‌كه‌ن.\nباشه له‌دۆخێكی وادا، به‌ساغبوونه‌وه‌ی پاڵیۆراو و یان به‌ئاڵۆزی زیاتری مه‌سه‌له‌كه دۆخی كورد چۆن ده‌بێ؟ هه‌ر دوولا پاڵێوراوی شیعه (دۆست)ی كوردن و حوكومڕانیش ئیستحقاقاتی خۆی هه‌یه. مالكی ماشێنی 140ی جولاندو به‌مدوایه‌ش ته‌ئكیدی لێكرده‌وه. عه‌بدولمه‌هدیش هه‌م خۆی ئه‌ده‌بیاتی له‌سه‌ر مه‌سه‌له‌ی كورد نووسیوه‌و هه‌میش مه‌جلیسه‌كه‌ی ئالی حه‌كیم مێژووی زوڵمی هاوبه‌ش و پاڵپشتی هاوبه‌شیان له‌گه‌ڵماندا هه‌یه. له‌و سه‌ریشه‌وه عه‌للاوی میانه‌ی له‌گه‌ڵ كورددا خراپ نییه، به‌مه‌رجێكی دژوار كه‌بتوانێت له‌جێی ئه‌وه‌ی رێگه به‌شۆڤێنییه‌كانی ناو كه‌شتییه‌كه‌ی بدات گه‌له‌كۆمه‌كێ له‌كورد بكه‌ن رامیان بكات و بیانخاته خزمه‌ت سیاسه‌تێكی میانڕه‌وه‌وه.\nوه‌ك ده‌بینن هێشتا ئه‌م هه‌ویره ئاو زۆر ده‌كێشێ، بۆیه مه‌قامی رووخسه‌ت نییه كه‌ئیئتیلافی فراكسیۆنه كوردستانییه‌كان له‌م به‌ینه له‌گه‌ڵ كه‌س سه‌ودا بكات. جارێ مه‌سڵه‌حه‌ت ته‌وقوفه له‌و دیو حه‌مرین تا براوه‌ی دیاری ده‌بێت.\n"زه‌ها حه‌ديد" پرووژه‌يگ گه‌وراێ زيره‌كانه له مۆسكۆ بنيات نا\nمه‌رجه‌عيگ شيعه فرووشتن دۆلار وه ئاجل حه‌رام ئه‌كا\nكوردستان كۆليژيگ له‌گشت زانكۆيه‌يلێ به‌سا


چوار كەس بۆ پارێزگاری هەولێر كاندیدن – تۆڕی میدیایی خەڵک\n2020/11/24 - 8:26 PM\nچوار كەس بۆ شوێنگرتنەوەی پۆستی پارێزگاری هەولێر و شوێن گرتنەوەی د. فرسەت سۆفی، پارێزگاری كچۆكردوو كاندیدن، كە دووانیان ئەندامی سەركردایەتی پارتی-ن.\nبەپێی زانیارییەكانی (خەڵك) هەریەكە لە چنار سەعد و ئەحمەد كانی (ئەندامانی سەركردایەتی پارتی) و ئومێد خۆشناو، سەرۆكی فراكسیۆنی پارتی لە پەڕلەمانی كوردستان و نیهاد قوچە، قائیمقامی پێشووی هەولێر كاندیدن بۆ پۆستی پارێزگاری هەولێر.\nبۆ بەدواداچوونی ئەو پرسە (خەڵك) پەیوەندی كرد بە چنار سەعد، ئەندامی سەركردایەتی پارتی و ئومێد خۆشناو، سەرۆكی فراكسیۆنی پارتی لە پەڕلەمانی كوردستان، بەڵام وەڵامی پەیوەندییەكانیان نەدایەوە.\nلە هەفتتەی ڕابردوودا د. فرسەت سۆفی، پارێزگاری هەولێر بەهۆی تووشبوونی بۆ ماوەی نزیكەی مانگێك بە ڤایرۆسی كۆرۆنا لە نەخۆشخانەیەكی ئەنكەرە گیانی لەدەستدا و تەرمەكەی هێنرایەوە هەولێر و بەخاك سپێردرا.\nپارێزگاری هەولێرفرسەت سۆفی\nمەسرور بارزانی دەربارەی كۆچی دوایی فرسەت سۆفی پەیامێكی ڕاگەیاند\nبنەماڵەی د. فرسەت سۆفی ڕاگەیەنراوێك بڵاودەكەنەوە


چاوپێکەوتن لەگەڵ ڕیک ڕایت – sulyon.com\n[چاوپێکەوتن لەگەڵ ڕیک ڕایت]\nMuzîk August 25, 2020\nلە ئینگلیزییەوە: جوانە ئەمین\nپرسیار: ڕیکی ئەزیز! سەرەتا دەمەوێت لەپاڵ ئەلبوومە نایاب و سەرکەوتووەکەت (Broken China)دا کە وەک شاکارێک لە قەڵەم دەدرێت، بۆ به‌ئەندامبوونت لەم گرووپە جیهانییەدا زۆر سوپاست بکەم. بە درێژایيی ماوەی كارکردنت لەگەڵ پینک فلۆید و ئەلبوومی Broken China شێوازی تۆ لە میوزیکدا زیاتر له میوزیکی پێکەوەنان (کۆنسێپچواڵ)ـدا خۆی دەبینییەوە، کە پێکەوەبوونی تێدا هەڵدەقوڵێت و بە ڕوونی تۆنێکی کۆکراوەی پێوە دیارە. ئەوە چی بوو وای لێ کردیت کە ئەلبوومەکانی وەک (Wish you were there) و (The division bell) و (Broken China) تەواو بکەیت؟\nڕیک ڕایت: پێم وابێت پرسیارەکە خۆی وەڵامەکەيشییەتی. ئەوه ڕاستییە، هەر بۆیە حەز دەکەم بەو شێوەیە بنووسم و لە ئەلبوومی Broken Chinaشدا ئەوە بوو کە نووسیم. باش بوو باسی (Division bell)ت کرد کە بە گشتی دەمانویست ئەویش شێوازێکی (پێکەوەنراو)ی هەبێت و من دەمویست گۆرانییەکانی لە یەکەوە نزیک بن، بەڵام لە کۆتاییدا هێشتا چەند گۆرانییەکی هەبوون، کە لێك جیاواز بوون. ئەلبوومی Broken Chinaم دانا، چونکە بە ڕاستی پێم وابوو ئەوە باشترین ڕێگەیە كه بتوانم لێيه‌وه کار بکەم و زۆریش حەزم لەوەیە بتوانیت پێوەندی لە نێوان میوزیک، وشە و هەستەکان لەگەڵ شتە بینراوەکاندا درووست بکەیت.\nپرسیار: بەڕێز ڕایت! پێم وابێت کیبۆردەکەی جەنابتان هه‌ر لە ساڵە سەرەتاییەکانی باندی فلۆیدەوە و لە کاردا بووه، یەکێک بووه لە بنەما هەرەدیارەکانی دەنگی میوزیکی باندەکە و بێ گومانیش کلیلی سەرکەوتنی باندەکە؛ لە سەرەتاوە کێ کاریگەریی له‌سه‌ر شێوازی کیبۆردەکە هەبوو؟\nڕیک: پرسیارێکی جوانە. دەبێت بڵێم نەخێر، ئەوە ژەنیاری کیبۆردەکان نەبوون کە کاریگەرییان خستە سەرم. بۆ نموونە، [با نموونەیەکی جوانت بدەمێ!] یەکێک لەو کەسانەی کە زۆر پێی سەرسام بووم و کاریگەریی لەسەرم هه‌بوو، مایڵس دەیڤس بوو، کە ژەنیاری ترومپێت بوو و شیوازی ئەو لە ژەندنی ترومپێتدا کاریگەريی خستە سەر شیوازی ژەنینی من بۆ کیبۆرد و هەروەها بیڵ ئیڤانسیش. ئه‌گەر بچیت سەیری میوزیکی جاز بکەیت، دەتوانیت لەوە تێبگەیت کە من بۆ ژەنینی کیبۆردەکەم، کەوتوومەتە ژێر کاریگەرییەوە.\nپرسیار: گۆرانییەکانی (Paint Box) و (Remember A Day) بە لای منەوە خۆشترین گۆرانین، لە (Relics)ـی تۆمارکراو (ئێستاش بە سیدی.) تێکستەکانیان هەستێکی قووڵى یادگاریيت دەدەنێ بۆ: (1) شەوێکی دوورودرێژ کە دێیتە دەرەوەی یانە شەوانەکان؛ (2) منداڵی و میوزیکەکەشی زۆر کاریگەریيت لەسەر داده‌نێت. هەر بۆیە هەمیشە سەرسام بووم (و هەمیشه‌ش بێ هیوا بووم.-) [بێ هيوا بووم] لەوەی بۆچى گۆرانییەکانی دواى ئه‌وانت وەکوو ئەوانه نەبوون؟\nڕیک: گۆرانییەکانی Paint Box و Remember A Day ئەو کاتە دەر کران کە سید گرووپەکەی به جێ هێشت و ئێمەش هێشتا ڕێگەیەکی وا دیاریکراومان نەدۆزیبووەوە میوزیکی گرووپەکەی لەسەر دابنێین. سید، (پێم ناخۆشە کە وا دەڵێم،) ئیتر نەیدەتوانی کار بکات، بۆیە ڕۆجەر کارەکەی ئەوی گرتە دەست؛ من و دەیڤیش کە گۆرانی دەنووسین. ئەمەش لەوەوە هات کە پێکەوە دەستمان بە گۆرانینووسین کرد. بۆ نموونە، لە ڕێگەی گۆرانیی (Echoes)ـەوە باشترین میوزیکی خۆمانمان دۆزییەوە وەک کاری گرووپ کە هەرسێکمان پێکەوە کارمان دەکرد، جیا لەوەی کە بە تەنیا گۆرانی بنووسین و بیبەینە ستودیۆ.\nپرسیار: بۆچی گۆرانییەکە ناوی Paint Boxە؟\nپرسیار: ئایا ئەلبوومی Division Bell بڕوابەخۆبوونی ئەوەی پێ دایت کە بچیتەوە بواری گۆرانیوتن؟ دەنگت ئێستاش وەک ئەو کاتەیە کە دەستت بە گۆرانیوتن کرد، لەو باوەڕەدایت کۆنسێرتی تایبەت بە خۆت ساز بكه‌يت؟ (سوپاس!)\nڕیک: پێم وایە دەتوانین بگەڕێینەوە بۆ Remember A Day و See Saw و Paint Box. لەو کاتەدا بێ گومان هەوڵم دا گۆرانییەکانی خۆم بڵێمەوە، ڕۆجەریش ئەوانەی خۆی، ئیتر دوای ئەوەى دەیڤ هاتە گرووپەکەمانەوە، لەو کاتەدا خاوەنی باشترین دەنگ بوو بۆ ڕێبەرایەتیکردنی دەنگی گرووپەکە، ئیتر من و ڕۆجەر بڕیارمان دا لە هێڵی پێشەوەی دەنگ بکشێینەوە و ببینە گۆرانیبێژی لاوەکی و سازاو لەگەڵ گۆرانیبێژی سەرەکیدا کە سید بوو. هەرگیزیش ئەو بڕوايه‌م بە دەنگم نەبووە و پێشم وایە ئەوە ڕاستە کە لە Division Bellدا زۆر دەترسام بیڵێمەوە، بەڵام خۆشحاڵیش بووم کە دەنگم دوای وتنەوەی وا دەرچوو. ئەلبوومی Broken China هەستێکی گەورە و بڕوابەخۆبوونی پێ بەخشیم، کە کاتێکی زۆر زۆرم پێ دا بۆ ڕاهێنانی دەنگ و وتنەوەی، کە لە کۆتاییدا دەنگی خۆمم دۆزییەوە و زۆریش بە وتنەوەی ئاسوودە بووم و بە سەرکەوتووييیش کردم، چونکە کاتێکی زۆرم بۆ ئه‌م ئه‌لبوومه لە هەوڵی گەڕان بۆ باشترین ڕێگه بۆ وتنەوەی ته‌رخان كرد، تا ببێتە ئەلبوومێکی کەسیی خۆم و نەشمدەتوانی داوا لە کەسێكى تر بکەم گۆرانیی ئەلبوومەکەم بۆ بڵێتەوە، جگە لە شینید (ئۆکۆنۆر) کە دوو گۆرانیی وتەوە کە من نووسیومن و بەشی دووەمی پرسیارەکەیش کە (سازكردنى کۆنسێرتە بۆ ئەلبوومەکە،) ناتوانم بڵێم بەڵێ، بەڵام هەموو ئەوەی دەتوانم بیڵێم ئەوەیە کە بڵێم حەز دەکەم و بە خۆشحاڵیيشەوە هەلی ئەوە دەڕەخسێت لە داهاتوودا کۆنسێرتی ئەم ئەلبوومە تۆمارکراوە به ڕێوه ببه‌م.\nپرسیار: گوێمان لە گۆرانییە پاشماوەکان دەبێت لە Division Bell. ئايا لە نووسینی هیچ یەکێک لەوانەدا بەشداريیت کردووە، یاخۆ هیچ کام لەو گۆرانیيانە لە Broken Chinaدا بە کار هاتوون؟\nڕیک: بێ گومان پاشماوە و زیادە هەر هەبوون. بۆ نموونە لە Division Bellدا، لەگەڵ دەیڤ دەستمان پێ کرد و لە ستودیۆدا قاڵ بووین، کە ڕەنگە بڵێم لە (٤٠) جۆر میوزیکی جیامان لە بەردەستدا بوو. هەر بۆیە چەندەها کەرەستەی ماوە هەن لە Division Bellدا کە هەندێکیان هيی خۆمن، هەندێکیشی هيی دەیڤ و خۆم کە دڵنیام من و دەیڤ دیسان هەموو ئەوانە تێدەپەڕێنین لە ئەلبوومی داهاتووی Pink Floydدا. هیچ کام لەوانە لە ئەلبوومی Broken Chinaدا بە کار نەهێنرانەوە، چونکە زۆر بە ئاگاییه‌وه دەمویست لەو ڕەوتە لا بدەم کە پێشتر لە Division Bellدا پێم دەنووسی، بەڵام بێ گومان من لە پێگەیەکدام کە نزیکەی (٣٠ بۆ ٤٠) پارچە میوزیکم هەن کە بۆ Broken China بە کارم نەهێنان، بەڵام دەبێت بڵێم هەموویان بیرۆکەی میوزیکی نوێن و گۆرانی نین.\nپرسیار: دەمویست بزانم ئەم گۆرانییە سۆڵۆوەی Broken China جیاوازە لە پارچە میوزیکەکانی تری پێشتری پینک فلۆید؟ (پرسیارەکەم لە ڕوانگەی فانەکانییەوەیە.)\nڕایت: بێ گومان، ئەوە شتێکە کە بە بێ کاریگەری و تێکەڵبوونی دەیڤ دەینووسم، بۆیە کەرەستەیەک نییە نووسرابێت بۆ فلۆید و بەو ئەزموون و بەوەی چەند ساڵە قسەم لەگەڵ بەشێک لە فانەکانی فلۆیددا کردووە، هیواخوازم حەزیان لێی بێت!\nپرسیار: من زۆر حەزم لە سۆڵۆو و ئەلبوومەکانی Wet Dreams و Broken Chinaيه و دەشمویست بزانم ئایا هیچ کارێکی هاوشێوەت لە داهاتوویەکی نزیکدا دەبێت؟\nڕیک: بەڵێ، ڕەوشێکی قایلکەر و دڵخۆشکەرم بە دەست هێنا بۆ وتنی گۆرانی لەدوایBroken Chinaوە، زۆر حەزم لە کردنییەتی و پلانم هەیە بۆ تۆمارکردنی ئەلبوومێکی تر لەگەڵ ئەنتۆنی مۆر لە ساڵی داهاتوودا و بێ گومانیش ئەلبوومی داهاتووی پینک فلۆید لە هەرکاتێکدا بکرێت.\nپرسیار: ڕیک! لە دوايين کارتدا دەسەڵات و لێهاتووییەکی زۆرت بەسەر بارودۆخەکەدا شكاوه. کۆنسێرتی (توەر) دەکەیت بۆ ئەلبوومی Broken China یاخۆ بەشێک لەم تۆنانە بۆ توەرێکی پینک فلۆید بە کار دێنیت؟\nڕیک: لە ئێستادا هیچ پلانێکم نییە بۆ کۆنسێرت (توەر) کردنی ئەلبوومی Broken China و پێشم وایە ئه‌گەر هەلێکی وا بڕەخسێت، دەکرێت بەشێکی لە تۆنی Broken China بە کار بێنم بۆ کۆنسێرتى توەری پینک فلۆید. ئەمە شتێکیشە، کە دەبێت خۆم و دەیڤ و نیک گفتوگۆی لەباره‌وه بکەین، بەڵام چەند گۆرانییەکی سەرەکی و چەسپاو هەن لەو ئەلبوومەدا کە دەمەوێت لەگەڵ فلۆیددا پێشكێشیان بکەم. دەوەستین و دەبینین.\nپرسیار: ڕیک! دەمەوێت بزانم ئایا تۆ و دەیڤ گلیمۆر باسی هیچ پڕۆژەیەکی نوێی پینک فلۆیدتان کردووه. بێ گومان پینک فلۆید چیتر پێویست ناکات ئەوە بسەلمێنێت، کە ماوەیەکی زۆرە بۆی دەرخراوە و سەلمێنراوە. وێنای چ داهاتوویەک دەکەیت بۆ پینک فلۆید؟ ئه‌گەر بتزانیایە کە Division Bell دەبێتە کاری کۆتایيی فلۆید، وەک کاری پێکەوەبوونی کۆتایيی ئەو گرووپە بەشداريیت تێیدا دەکرد، یان كارێكى ترت دەکرد؟\nڕیک: بە شێوەیەکی فەرمی باسمان لێوە نەکردووە، بەڵام هەستێکم هەیە کە دەیڤ خەریکی ئەلبوومێکی نوێیە. شتێکی وامان پێ نییە وەک بەڵگەی ئەوە، بەڵام حەزمان لە ئەلبووم-دەرکردنە، هێشتاش چێژ لە چوونەدەرەوەی سەر شەقامەکان دەبینین، من خۆم هەر زۆر چێژی لێ دەبینم، بۆیە لە داهاتووی پینک فلۆیددا ئەوە دەبینم کە بەم زووانە ئەلبوومی نوێی دەبێت و کۆنسێرت توەرێکیش. لەوانە بوو بەشدار نەبوومایە ئه‌گەر بمزانیایە کە Division Bell دوايين کاری پێکەوەیيی فلۆیدە، چونکە دەمویست بەردەوام بین.\nپرسیار: ڕیک! بەم دواییانە دەنگۆی ئەوە هەیە لە ئینتەرنێتدا کە پینک فلۆید لەگەڵ ڕۆجەر واتەرسدا بۆ سازدانى کۆنسێرتێک یەک دەگرنه‌وه. ئایا لە نێوان ئەندامانی باندەکەدا شتێکی لەو جۆرە باسی لێوە کراوە؟\nڕیک: نەخێر، دەنگۆی شتێکی وا نییە، کە ئەندامان بۆ هاتنەوەی ڕۆجەرس بۆ باندەکە کۆ بووبێتنەوە.\nپرسیار: لەگەڵ ئەو ڕاددە زۆرە گرنگیپێدانەی کە بە گۆرانیبێژە سەرەکییەکانی گرووپەکە (سید بارێت و ڕۆجەر واتەرس و ده‌یڤ گلیمۆر) دراوە، هەستت نەکردووە تۆ پشتگوێ خرابیت، (هەم لە ڕووی میدیاکانەوە و هەمیش لە لایەن ئەندامانی گرووپەوە کە ناویان هات؟)\nڕیک: بە دیاریکراوی و بە هۆکاری تايبه‌تيش، من هەرگیز له ديداردا هەستم بە ئاسوودەیی نەکردووە. (وەڵامدانەوەی ئەمە کەمێک قورسە.) وەک ئاگادارن باندەکە وا دانرابوو، تایبەت بێت بەوەی بۆ خۆمان بە جیا کار بکەین. هەست ناکەم پشتگوێ خرابم، بەڵام هەست دەکەم وا باشترە باوەڕ بە هەموو ئەوانە نەکەیت کە دەیانخوێنیتەوە.\nپرسیار: لە بابەتێكی گۆڤاری Record Collectorدا نووسەرەکە لە کۆتایيی بابەتەکەدا ئاماژەی بەوە کردووە کە تۆ گۆرانییەکت نووسیوە بە ناوی (Two of a kind) کە لە ئەڵقەی ڕادیۆیيی سید بارێتدا بۆ بەرنامە ڕادیۆییەکەی جۆن پیل لێ دراوە، لە کۆپیی ئەو ئەڵقەیەی کە من لامە، بارێت مافی نووسینی گۆرانییەکە بۆ خۆی دەگەڕێنێتەوە، دەتوانی ئەمە ڕوون بکەیتەوە؟\nڕیک: ناتوانم وەڵامی بدەمەوە. لە بەدواداچووندام لەباره‌يه‌وه.\nپرسیار: ڕات چییە له‌باره‌ى کار و ئەنجامی ئێستای واتەرس لە پینک فلۆیددا بە بەراورد بە ڕابوردوو (لە لایەنی میوزیکەوە؟)\nڕیک: وتنی ئەوە قورسە. لە مەسەلەی پێوەنديی بە باندەکەوە، دەبێت ڕاست بڕۆم و ئەوە بڵێم بە باشی بەراورد دەکرێت و جیاوازە لە پێشتر، چونکە كارکردن له‌گه‌ڵ ڕۆجەردا زۆر قورس بوو، هەر بۆیە باندەکەم بە جێ هێشت و له‌به‌ر ئه‌وه‌ش هەڵسەنگاندنی میوزیکی باندەکە بۆ هەوادارە خۆشەویستەکانی به جێ دێڵم.\nپرسیار: جیا لە کارە ناوازەکانی خۆت، زياتر حەز لە چ میوزیکێکی تر ده‌كه‌يت؟\nڕیک: هەركارێك کە باش بێت.\nپرسیار: ڕات له‌باره‌ى ڕۆيشتنی ڕۆجەره‌وه چۆن بوو؟ ئایا هێشتا پێوەندیتان هەیە؟ بە پێی ئەوەی بەرچاوم کەوتووە و خوێندوومەتەوە، ناکۆکییەکە زیاتر لە نێوان دەیڤ و ڕۆجەردا بوو، هەرچی ئەوانەی تۆ و وتارەکانی نیکـه لە هیچ شوێنێک بڵاو نەکراونەتەوه. هه‌ر بەو بۆنەیەشەوە، ئايا سید بارێت لە کوێیە؟\nڕیک: ڕاستييه‌كه‌ى ئەو کاتەی ڕۆجەر باندەکەی بە جێ هێشت، من ئاگادار نەبووم، چونکە لەو کاتەدا باندەکەم بە جێ هێشتبوو. هەموو ئەوەی دەتوانم بیڵێم، ئه‌وه‌يه كه بەوە سەرسام نەبووم، کە هۆکاری ناکۆکییەکانی نێوانمان من بووم و کێشەیش لە نێوان دەیڤ و نیکدا هەبوو. ئیتر منیش بڕیارم دا له‌بارەی ڕۆيشتنی ڕۆجەره‌وه هیچ نەڵێم. ڕۆيشتنەکەی پێوەنديی بە منیشەوە نەبوو، لە کاتێکدا ڕۆجەر دەیویست باندەکە کۆتایيی پێ بێنێت.- سید لە کامبریج دەژی. پێم وایە ئێستا دڵخۆشە، بەڵام ئەوه‌ى کە ناگه‌ڕێتەوە ناو ژیانی میوزیک، شتێکی ناخۆش و خەمبارکەرە.\nپرسیار: هەمیشە پێم وابووە شێوازی میوزیکی جۆن کەیڵ وەک ئەوانەی خۆت نایابن. تا ئێستا بیرت لەوە کردووەتەوە لە داهاتوودا کارێک لەگەڵ کەیڵدا بکەيت؟ (یاخۆ، تا ئێستا جۆن کەیڵت بینیوە؟ بە کارە سۆڵۆوەکانی ئاشنایت؟)\nڕیک: بە میوزیکی ئاشنام، بەڵام تا ئێستا خۆیم نەبینیوە و بیریشم لەوە نەکردووەتەوە هیچ کارێکی لەگەڵدا بکەم.\nپرسیار: ڕیک! ئايا کە کۆنسێرتت لەگەڵ گرووپی پینک فلۆیددا ساز كرده‌وه، هیچ هەلێک هەیە تا گوێمان لە پارچە میوزیکی کلاسیکی بێتەوە؟ وەک: Childhoodl’s End، Wot’s…Uh، The Deal، Burning Bridges، Careful With That Axe، Eugene، Cymbaline،Green Is The Color، A Sauceful of Secrets، Atom Heart Mother و بێ گومان Embryoیش؟ چۆنە کە گوێمان لەم شاکارانە نابێتەوە؟ دەتوانم ئەو (٢٤) خولەکە تۆمارکراوەم بێتەوە بیر و ١٥ خولەکەکەی (Any Color You Like) کە زۆر نایاب بوون. هیچ دەنگێک هەیە ئەمانە ڕوو بدەنەوە؟\nڕیک: دەزانم ئەوانەی کە باست کردن هەموو کاری ناوازەن و به لای زۆربەی هەوادارانەوە باش بوون. گۆرانیی (Echoes) زۆر خۆش بوو، چونکە تەنیا لە کۆنسێرتدا لێمان نەدا، بەڵکوو پێش ئەوەیش کاردانەوەیەکی جوانی هەوادارانمان بۆ هاتەوە. من خۆم زۆر حەزم لە\n(Echoes) بوو، بەڵام پێم وابێت دەیڤ لەگەڵ تێکستەکەیدا هەستی بە نائارامی دەکرد و دەبێت لەوەیش تێبگەیت کە ئێمە لەوە زیاترمان پێیە کە لە (لایڤ میوزیک)ێکدا دەمانویست پێشکێشی بکەین، بەڵام بیرت بێت کە ئێمە گۆرانیی (Dark Side of The Moon)مان تا کۆتاییەکەی لە دوايين کۆنسێرت-توەردا تۆمار کرد.\nپرسیار: ڕیک! هاوسەر و منداڵەکانت چۆنن؟ یان بە دیاریکراوی بەلەمی ژیانت بەرەو کاتی کریستمەس سەوڵ دەدەیت؟ ئێستاش پرسیارە گەورەکە: دەتوانیت لە ماسیگرتن (ماسیڕاکێشان لە ئاودا) بەردەوام بیت؟ بێ گومانیش لەوانەیە بڵێیت (ئەم پرسیارە چییە؟) منیش پێت دەڵێم ئەم پرسە بۆ ڕێکخستنی هۆرمۆنی (تێستۆستێرۆن)ـە، ڕێک پرسینی بەو مەبەستەی کە تۆ لێی گەیشتیت.\nڕیک: پرسیارێکی جوانە. دوو منداڵم وا گەورە بوون و لەگەڵ هاوسەرە تازەکەم کوڕێکی (٧) مانگمان هەیە و زۆریش پێی دڵخۆشین. بەلەمەکەم بەرەو یەختێک دەڕوات کە (٦٥) پێ درێژە و دەمەوێت بچمە دوورگەکانی پاکیزەیی بۆ کریستمەس، بۆیە پێم وابێت دەزانیت مه‌بەستم چییە. بەڵێ، بە تەمای ماسی-دەرهێنانين.\nبه باشى لە مەبەستی پرسیارەکەت گەیشتم و وا بزانم لەوەشدا کە دەتویست بیڵێی. ئەمە پرسیارێکی باشە بۆ کەسێک دوای هەموو پرسیارەکانی تر. هەر ویستم بڵێم کە چارۆکەلێدان ڕێگەی چارەسەری منە بۆ هەموو ئەو فشار و سترێسانەی کە لە ژیانی کاردا بۆم درووست دەبێت و دەمەوێت ئەم سەری ساڵە لە بەلەمەکەی خۆمدا ماسی ڕاو بکەم.\nپرسیار: ئایا ڕیک بیری ئەو ڕۆژە ڕۆحیيانە دەکات کە گۆرانی و ستەیجەکانی لە باندەکەیدا زیاتر خۆیی و خۆویستیيان پێوە دیار بوو؟ ئایا پێی وایە هەستکردن بەو ئازادییە زیاتر لە شێوازی میوزیکی ئەو وەشاوەتەوە؟\nڕیک: بیری ئەو ڕۆژانە ناکەم، بەڵام بە پێویستی دەزانم کە بڵێم ئەو کاتانە گرنگ بوون، بە هۆکاری ئەوەی کە باندەکە لە ڕێگەی ئەوانەوە دەستی پێ کرد و لە ڕێگەی ئەو ساتە خۆویستانەوە شێوازی میوزیکی خۆم پەرە پێ بدەم. لە مەسەلەی ئازاديیشدا من هێشتا خاوەنی ئازادیی خۆمم و ئەو کاتەیش کە گۆرانیمان لە پینک فلۆیددا دەر دەکرد هەر وابوو.\nپرسیار: ئایا ڕیک هیچ هەژمارێکی ئەلیکترۆنيی هەیە، هیچ پێوەندیی لەگەڵ جیهانی ئینتەرنێتدا هەیە؟\nڕیک: زۆر پێوەندیم لەگەڵیدا باش نییە، بەڵام دەبێت بڵێم یەکێک لە شتە خۆشەکانی تۆمارکردنی Broken China ئەوە بوو کە ئەنتۆنی نەیتوانی لە ستودیۆکەمدا لە فەڕەنسا لەگەڵمدا بێت، ئەو بەشانەی میوزیکەکە کە دەبوو بە هاوبەشی بکرێن لە ئینتەرنێتدا دامدەنان و بۆ ئەنتۆنیم دەناردن لە لەندەن، ئیتر ئەویش دوای ئەوە لای خۆی دایدەگرتن و ڕێکی دەخستن و چەندەها شتی تریش، ئینجا بۆ منی دەناردەوە، بۆیە پڕۆسەیەکی زۆر یارمەتیدەر بوو بۆ درووستکردنی ئەلبوومەکە.\nپرسیار: ئایا ئاشنايييت له‌گه‌ڵ مەیڵینگ لیستی Echoesدا کە به باشترین کۆڕبەندی گفتوگۆی گرووپەکە دادەنرێت هه‌بوو؟\nڕیک: نەخێر، پێی ئاشنا نەبووم، بەڵام هیوایەکی زۆرم پێیەتی لە داهاتوودا سەرکەوتن بە دەست بهێنێت.\nپرسیار: بۆچی بڕیارت دا نەچیتە هیچ توەر-کۆنسێرتێکی پشتگیری بۆ ئەلبوومیBroken China؟\nڕیک: هۆکارەکەی ئەوە بوو کە چوومە گرووپی پینک فلۆید لە مانگی کانوونی دووەمی ساڵی ١٩٩٣ لە تۆمارکردنی Division Bellدا و دواتریش هاتنەناوەوەی ڕاستەوخۆم بۆ ئەم ئەلبوومە. بە ڕاستی کاتم نەبوو، کە بیر لە كردنى توەرێک بۆ ئەلبوومەکە بكه‌مه‌وه، بەڵام لە لایەکی تریشەوە و دوای تەواوکردنی ئەلبوومەکە، زۆر حەز دەکەم لە داهاتوودا هەلی ئەوە بڕەخسێت کە بتوانم بە ڕاستەوخۆيى میوزیکەکە پێشکێش بکەم.\nپرسیار: کاتێک کە Broken China لە سەرەتای پیشاندانیدا بوو، ئایا ڕیک بیری لەوە کردبووەوە کە بیکاتە ئەلبوومێک بە ناوی گرووپەکەوە یان بیکاتە سۆڵۆوێکی خۆی؟\nڕیک: کاتی تۆمارکردن و پێشاندانی سەرەتایيی ئەلبوومی Broken China هیچ کاتی ئەوەم نەبوو بیکەمە ئەلبوومێك بۆ فلۆید. ئەو کاتە زۆر گونجاو و لەبار بوو تا بتوانم توانی کەسیی خۆم لە میوزیکدا دەر بخەم و فلۆیدیش پشوویەکی وەرگرتبوو. ئەوە بابه‌تێكى تەواو کەسی بوو کە نەمدەتوانی چاوەڕێی ئەوە لە ده‌یڤ و نیک بکەم بە ناوی گرووپەکەوە بیکەنە ئەلبوومێک.\nپرسیار: خۆشترین ئەلبوومی پینک فلۆید بە لای تۆوە كامه‌يه؟\nڕیک: گەر ناچار بم ئەو پرسیارە وەڵام بدەمەوە، دەڵێم (Wish You Were Here.)\nپرسیار: کەمێک قورسە کە هەوڵیکی وا هەبێت لەگەڵ پرسیارگەلێکی زۆر لەسەر پینک فلۆید لە کاتێکدا چاوپێکەوتنەکە له‌بارەی کارەکانی خۆتەوه‌يه. دەبێت بزانیت کە چەندان هاندەری سەرسەختی پینک فلۆید هەن کە هەمیشە هەوڵەکانی تۆ بۆ گرووپەکە بەرز دەنرخێنن و زۆرێکیش حەزیان لە (Wet Dreams)ـە. ئایا ده‌كرێت کارەکانی داهاتووت لەم شێوازەی میوزیک کە جازی هێمن و ئازادە بە شیوازی (Dream) پێک بێن؟ ئایا سەرسام بوویت بەوەی کە وتم هەواداران زۆر حەزیان لە Wet Dreamsـە؟\nڕیک: دەبێت ئەوەمان له بیر بێت کە Wet Dreams هيی ساڵی ١٩٧٨ـە، ئەمەش مانای ئەوەیە کە هيی (٢٠ ساڵ) پێش ئێستایە، بۆیە بۆ ئەو کاتە زۆرم بە لاوە گرنگ بووە. ئه‌گەر ئاوڕێك بۆ دواوه بدەمەوە، [ده‌توانم بڵێم] هەر ئەوە وای کرد لەسەر ئەم شێوازه‌ی جازی ئازادە کار بکەم کە ئێستا له‌سه‌رى دەڕۆم و هەرکاتێکیش کە میوزیکێکی نوێ دادەنێم، زۆر لەو جۆره ميوزيكه‌ى لێی دەر دەچێت، دڵنیا نیم و زۆریش سوپاسی هەواداران دەکەم کە Wet Dreamsیان خۆش ویستووە.\nپرسیار: خۆشترین یادگارییەکانت لەگەڵ (UFO) و (Roundhouse) لە لەندەن چین؟\nڕیک: یادگاريی زۆر خۆشم لەگەڵ (UFO) و (Roundhouse) هەیە، بە هۆی ئەوەی ئەو کاتە باندەکە دەستی پێ دەکرد -ئەو میوزیکەیان درووست دەکرد کە کۆمپانیاکان لێی نەدەگەیشتن- ئەوەیش کە ئێمە ئازاديی کردنی و ڕێچکەیەکی زۆر دڵسۆزانەمان بۆ هەبوو. یادگاريی زۆر خۆشم لەگەڵياندا هەيه.\nپرسیار: یەکێک له ڤێرسەکانی تێکستی (Woman of Custom) کراوەتە ناو کەوانەوە؛ (ئەو برسێتییەی کە تا کۆتایی بەردەوام دەبێت، ئازاری نییە، کێشەکە ئەم جیهانانەن کە ناتوانن ئەوە ڕوون بکەنەوە.) ئایا ئەو وتەیە ئەدەبییە، یان چی؟ (سوپاس!)\nڕیک: دەبێت بۆ ئەمە پێوەندی بە ئەنتۆنی مۆرەوە بکەیت، چونکە ئەو نووسیویێتی و ئەو گۆرانییەشە کە پێش نووسینی Broken China نووسراوە. پێم وا نییە لە بابەتێکی ئەدەبییەوە هاتبێت. ئەوە پێوەندیی بەو گرنگییەی ئەنتۆنييه‌وه هه‌يه بۆ هەندێک وتە و ڤێرس کە پێی وایە لەناو گۆرانییەکاندا گرنگن.\nپرسیار: ئایا دەیڤ یان نیک گوێیان لە Broken China گرتووە، ئەی پێیان چۆن بوو؟ ئه‌گەر هێشتا گوێیان لێ نەگرتووە، ئامادەیت لە داهاتوودا پێشکێشیان بکەیت؟\nڕیک: دەزانم کە دەیڤ گوێی لێ گرتووە و بۆ نیکیش دڵنیام. ڕای دەیڤ (زۆر باشە) بوو و زۆریش حەزی لێی بوو.\nپرسیار: من خۆم ژەنیاری ئامێری کیبۆردم و کارەکانی تۆ بۆ پینک فلۆید، به هاندەرێكى مه‌زن دەزانم بۆ کارەکانی خۆم، بۆیە هەمیشە ویستوومە بزانم پێشتر چ ئامێرێکت بە کار دەهێنا و ئێستایش چ ئامێرێک بە کار دێنیت؟ (بە تایبەتی بۆ میدی پاچەکان، ئه‌گەر گونجاو بێت!)\nڕیک: سەرەتاییترین ئامێر کە لە سەرەتاوە بە کارم دەهێنا (Farfifa Duo Manual Organ) و (Echoret Binsonet) و دوای ئەوەش چەندان ئامێری ترم بە کار هێناوە و ئێستاش کیبۆردی (Kurtzweil) و (Brain) بە کار دێنم. ئەو کون و میدی پاچانەشی کە لە ئامێرەکەدا باست کردن، لێرەدا ناتوانم باسيان بکەم.\nپرسیار: باندەکەتان لە دوايين توەری خۆیدا لە کەنەدا کۆنسێرتی به ڕێوه برد. کە لە لاى من خۆشترین توەری ئێوە بووە (تا ئێستا) و هەمیشەیش بەو ئەزموونە جوانە سەرسام بووم. ئایا ڕووناکی و ستەیج/به‌رزه‌ك سەریان لێ تێک نەدەدایت؟\nڕیک: لە یەک حاڵەتدا ڕووناکی و به‌رزه‌ك کێشەی بۆ گرووپەکە درووست دەکرد، ئەوە کە بە هەڵە بڕۆيشتایە، ئەوەش زۆر دەگمەن ڕووی دەدا. ئێمە خۆمان لەسەر به‌رزه‌ك -بێ گومان- ئاگامان لە ڕووناکییەکە نییە. ئەوە زیاتر بینەران هەستی پێ دەکەن. بەڵام دەتوانم بڵێم هیچ بڕین و سەرلێتێکدانێکی بۆ ئێمە درووست نەکردووە. ڕاستييه‌كه‌ى هەندێک جار ویستوومە ئەو ڕووناکییەی سەر به‌رزه‌ك ببینم.\nپرسیار: پێت وا نییە پینک فلۆید دەبێت بەرهەمێکی وەک Beatless Anthology بڵاو بکاتەوە؟ (کارۆلینا لە سویدەوە سڵاوت لێ ده‌كات!)\nڕیک: پێم وایە دەیڤ، نیک و خۆیشم پێمان وا نییە شتێکی وا هەبووبێت و لە لایەن باندەکەوە بڵاو نەکرابێتەوە. لە ڕوویەکی تریشەوە، لەوانەیە چەند لێکەوتەیەک هەبووبن لەوەی ئەلبوومێکی وێژەیی و چیرۆکیمان دانابێت، بەڵام ئەوە وای دەکرد کە من و دەیڤ و نیک و ڕۆجەریش بگەڕێینەوە بۆ گوێگرتن لە هەموو شریتە کۆنەکان و پێشم وا نەبوو لەو کاتەدا ئەو ئامێرە کۆنانە بۆ ئەو مەبەستە بەردەست بن.\nپرسیار: دەنگۆیەکم بیستووە کە ستۆرم سۆرجێرسن کار بۆ دەرکردنی ڤیدیۆ و کۆنسێرتێکی زۆر گەورە دەکات، ئایا ڕاستیی هەیە؟\nڕیک: نا، درۆیە. لە ئێستادا ستۆرم نه خەریکی کۆنسێرته و نه هیچ.\nپرسیار: لە نوێترین بەرهەمە (ڕاسته‌خۆ/زيندوو)ه‌كانى پینک فلۆید (Pulse) بە (Q-sound) ئامادە کراوە. بۆ پەرچەیەکی باشتری ئەزموونی کۆنسێرتی (Surround-sound). هەستم بەوەش کرد کە Broken Chinaیش بە هەمان (Q-sound) ئامادە کراوە. کە لەبەر گوێی مندا دەچێتە سەر پانتایيی دیمەنی دەنگی، بۆیە دەمەوێت بزانم کە بەڕێز ڕایت شوێنکەوتەی ئەو ڕێگە جیاوازەی ستودیۆی خۆیەتی بە زانینی ئەوەی کە لە گەنجینەی دەنگی خۆیدا خاوەنی (Q-sound)ـە و ئایا پێی وایە تا چ ڕادەیەک ئەوە کاریگەریی له‌سەر ئەلبوومی Broken China دانابێت؟\nڕیک: ئەوەی کە پێویستە بیرت بێت لەسەر Q-sound ئەوەیە کە لە ناوەڕاستی دوو کەسدا کە پێکەوە قسە دەکەن، دادەنیشیت. به گشتی کاتێک خەریکی ئامادەکردنی Broken China بووم لەگەڵ تێکەڵکردنیدا ڕەچاوی Q-soundمان نەکردبوو. ئەوەی کە خۆشە دەربارەی Q-sound ئەوەیە کە دەتوانی لەگەڵ سیستەمە دەنگيیە بەرجەستەکراوەکەدا تێکەڵ بیت، ئینجا دەتوانیت ئەو ئامێرە تێبپەڕێنیت و بیکەیتە Q-sound، بەڵام لە هەمان کاتیشدا کار ناکاتە سەر سیستەمە دەنگییە بەرجەستەکراوەکە، کە پێم وایە ئەم خاڵە زۆر باش کاری کردووە لە Broken Chinaدا.\nپرسیار: ڕیکی گیان! من زۆر لە زووەوە هەواداری ئێوەم و هەمیشەیش ویستوومە بپرسم کە ئایا باندی پینک فلۆید لە هیچ توەرێکدا کەمتەرخەم بوون؟ یان ئایا لەسەرخۆ و پشوودرێژ بوون وەک (The Who) یاخۆ مامەڵە و ڕەفتارتان جوان بووە وەک ئەوەی من بیرم لێ کردووەتەوە؟\nڕیک: ئێمە هەمیشە ئەو پشوودرێژ، هێمن، لەسەرخۆ و ڕەفتارجوانە نەبووین کە تۆ بیرت لێ کردووەتەوە، ئێمەش هەمیشە بارودۆخی تایبەتيی خۆمانمان هەبووە، هەروەک (The Who) و (Stones) و هەرکەسێکی تر.\nپرسیار: ئایا بە تەمایت توەر-کۆنسێرتێک لە ئەمەریکا بکەیت وەک ئەوەی کە لە چەند هەفتەی پێشوودا لە شانشینی یەکگرتوو کردت؟\nڕیک: نا، هیچ پلانێکم بۆ کۆنسێرتێکى وا كه لە ویلایەتە یەکگرتووەکانی ئەمەریکا به ڕێوه بچێت، به ده‌سته‌وه نييه.\nپرسیار: ئەو قسەیەی نیک لەباره‌ى بەڵێنی کتێبێک لەسەر مێژووی پینک فلۆید بوو به چی؟\nڕیک: هەرهەموومان: نیک، دەیڤ، من و ڕۆجەریش دەتوانین کتێبێک بنووسین لەسەر یادگارییە مردووەکان، هەموو کۆکراوە و ئەزموونەکانی باندەکە، بەڵام کێشەکە ئەوە بوو، کە دەبووە یادداشتێکی فەرمی و دەفرۆشرا و من و دەیڤیش وا هەستمان کرد کە بوو بە فەرمی، ئێمەش دەبێت تێکەڵی بابه‌ته‌كه ببین و کتێبەکە بنووسین، بۆیە ئێمە وەستاین و نەمانکرد، چونکە ئەوە وەک یادداشتێکی فەرمیی گرووپەکە دەفرۆشرێت لە کاتێکدا لە بنچینەدا تەنها یادداشتێکی کەسیی نیک خۆیەتی.\nپرسیار: ئایا ئەوە ڕاستە کە ڕای جیاوازی نیک و دەیڤ لە بابه‌تى خوێندنەوە و بڵاوکردنەوەی ئەم کتێبی یادداشتەدا درزێکی لە پێوەندیی نێوانیاندا درووست کردووە؟ ئایا نیک دوای ئەمە وەک ئەندامێکی باندەکە دەمێنێتەوە؟\nڕیک: له هەریەکە لە دەیڤ، خۆم و ڕۆجەریش دڵنیام، بەڵام له‌باره‌يه‌وه قسەم لەگەڵدا نەکردووە، زۆر بە گڕوتینەوە بیرمان لەوە دەکردەوە بیر له نووسینی کتێبەکە بکەینەوە گەر یادداشتێک بوایە لەسەر گرووپەکە، بەڵێ نیک دەمێنێتەوە وەک ئەندامی باندەکە.\nپرسیار: چەند دەنگۆیەک هەن کە دەڵێن ڕیک خەریکی دێمۆیەکە بۆ پینک فلۆید و تەنها بە ڕێی ئەوە وەستاوە گلیمۆر پێشوازی لە کارەکەی بکات و ئەمیش دەست پێ بکات. (ڕاستە؟)\nڕیک: نەخێر، ئەم دەنگۆیە ڕاست نییە. هیچ دێمۆیەکم نەنووسیوە بۆ ئەلبوومی تازەی پینک فلۆید، بەڵام لە ئێستادا چاوەڕێی دەیڤم بگەڕێتەوە بۆ ستودیۆ و نیکیش دەست بە تۆمارکردنی ئەلبوومێكى نوێ لەگەڵمدا بكات. بەڵام ئەو کاتەی كه له‌وه دڵنیا بووم کە بە شێوازێکی زۆر تازە و سەرلەنوێ و لەگەڵ ئامێری نوێدا دەست پێ بکەین.\nپرسیار: هەندێک خەڵک دەڵێن کە باندەکە یان کەسێکی نزیکی باندەکە، هەوڵی پەروەردەکردنی ڕەگێکی نادیاری و نامۆیيی لەناو باندەکەدا لە ئەلبوومی (The division bell)ـەوە داوه، ئەویش بە بڵاوکردنەوەی هەواڵی سەیر و مەتەڵ لەسەر باندەکە بە ناوی خوازراوەوە. ئایا ڕیک ئاشنایە بەم چیرۆکە؟ یاخۆ دان بەوەدا ده‌نێت کە ئەمە کەسێک بووە چێژی لە گەوجاندنى هەوادارانی وەرگرتووە؟\nڕیک: لە ڕاستیدا ئاگاداری شتی وا هەر نیم و ئاشناش بە چیرۆکێکی لەو جۆرە نیم کە باندەکە هانی دابێت، لەبەر ئەوە بە دڵنیاییەوە کەسێکی دەرەوەی باندەکە بووە کە چێژی لەو كاره بینیوە.


بۆ ئەوەی بە گەنجی بمێنیتەوە پێویستە ئەم خاڵانە جێبەجێ بکەیت، یەکێکیان بریتیە لەوەی کە نازی خۆت هەڵبگریت - تۆڕی میدیایی خەڵک\nگه‌ر ته‌مه‌نت چۆته 30 یاخود 40 یاخود ته‌نانه‌ت سه‌روتریش ئه‌وه‌ت له‌بیر بێت كه ته‌مه‌ن ته‌نها ژماره‌یه‌و نابێت جوانی و ناوازه‌یت له‌ده‌ستبدات، بۆ ئه‌وه‌ی روخساریشیت هه‌ر به گه‌نجی بمێنێته‌وه، ئه‌م 6 كاره بكه:\n-واز له ستایله كۆنه‌كه‌ی قژت بهێنه كه خوت پێوه گرتووه‌و ستایلی نوێ بۆ قژت دابنێ به جۆرێك له‌گه‌ڵ روخسار و شێوه‌تدا بگونجێ، ده‌توانیت شێوازی ستایلی Lob تاقی بكه‌یته‌وه.\n-زۆربه‌ی خانمان كه ته‌مه‌نیان ده‌چێته سه‌روو 30 ساڵ گوێ به ئه‌و ستیانه ناده‌ن كه له‌به‌ری ده‌كه‌ن به‌وه‌ش شێوه‌ی سنگیان پیر ده‌رده‌خات، هه‌ر بۆیه ستیانه كۆنه‌كات فڕێ بده‌و به‌پێی قه‌باره‌ی خۆت نوێیان بكه‌ره‌وه.\n-گرنگی به ماكیاجه‌كه‌ت بده، چونكه ماكیاج وه‌ك شمشێرێكی دوو سه‌ره وایه ده‌توانێت گه‌نجت بكاته‌وه‌و ده‌شتوانێت نیشانه‌كانی پیریت زیاتر تێدا ده‌ربخات، زیاده‌ڕه‌وی مه‌كه له به‌كارهێنانی ماكیاجدا.\n-هونه‌ره‌كانی ڕه‌نگ بزانه، چونكه زۆربه‌ی خانمان له‌گه‌ڵ چونه ته‌مه‌نیان ڕه‌نگه زه‌قه‌كانی جلوبه‌رگ لاده‌به‌ن و ڕه‌نگی ڕه‌ش و قاوه‌یی و ڕه‌ساسی ده‌هێڵنه‌وه، كێ ئه‌م یاسایه‌ی داناوه؟ به دڵی خۆت و به‌پێی گونجاوی له‌گه‌ڵ بۆنه‌و شوێنه‌كاندا ڕه‌نگ هه‌ڵبژێره.\n-نازی خۆت هه‌ڵبگره، چون بۆ ئه‌نجامدانی مه‌ساجكردن و گرنگیدان به‌خۆت له قه‌له‌قی و ماندویه‌تی دورت ده‌خاته‌وه، هه‌ر بۆیه له‌م ته‌مه‌نه‌دا ئه‌و بابه‌تانه پشتگوێ مه‌خه.\n-گه‌شبین به، بۆ ئه‌م ته‌مه‌نه گه‌شبینی و خه‌فه‌ت نه‌خواردن زۆر گرنگه بۆ ئه‌وه‌ی به گه‌نجی بتهێڵێته‌وه، متمانه‌ی ته‌واویشت به‌خۆت هه‌بێت.